text:
Lesson 3
Amakuru Amarungi Mali Garuga Hali Ruhanga?
1. Noha Y’ahandiikisize Baibuli?
Amakuru amarungi ag’arukwoleka ngu abantu nibaija kwikara omu nsi ebiro byoona g’ahandiikirwe omu Baibuli. (Zabuli 37:29) Omu Baibuli harumu ebitabu ebitaitotaito 66. Ruhanga akakozesa abasaija abesigwa 40 kubihandiika. Ebitabu ebitanu eby’okubanza bikahandiikwa Musa, emyaka nka 3,500 erabireho. Kandi ekitabu eky’okumalirra kikahandiikwa omukwenda Yohana, emyaka nka 1,900 ehingwireho. Abahandiiki ba Baibuli bakahandiika ebitekerezo byoha? Ruhanga y’abamanyisaaga eby’okuhandiika n’akozesa omwoyo ogurukwera. (2 Samuiri 23:2) Bakahandiika ebitekerezo bya Ruhanga hatali ebyaabu. Nahabwekyo Ruhanga nuwe y’ahandiikisize Baibuli.
2. Nitusobora tuta kukigumya ngu ebiri omu Baibuli nugo mananu?
Nitukigumya ngu Baibuli Kigambo kya Ruhanga habwokuba etugambira bingi ebikwatiraine n’obusumi obw’omu maiso, kandi omu buhikirire bwabyo. Busaho muntu wena arukusobora kukora ekyo. (Yosuha 23:14) Ruhanga ow’Obusobozi bwoona nuwe wenka arukusobora kumanya omulingo obusumi bw’omuntu obw’omu maiso buraaba.
Twakunihiire ekitabu ekirukuruga hali Ruhanga kuba kiri ky’embaganiza. Baibuli ezirukukira omu buhumbi zigabirwe omu endimi nyingi. Gonze y’ahandiikirwe ira, n’ikiraniza n’enyegesa ya sayansi. N’ebi abasaija 40 bahandiikire nibikiraniza. * Ebyo ebiri omu Baibuli nibyoleka engonzi z’ogu ay’agituhaire, kandi nibisobora kuhindura obwomezi bw’abantu. Ebintu ebyo nibyo biretera abantu kukigumya ngu Baibuli Kigambo kya Ruhanga.
3. Bintu ki ebirukusangwa omu Baibuli?
Baibuli eyoleka ngu Ruhanga aina ekigendererwa ekirungi habw’abantu. Ebyahandiikirwe byoleka omulingo omuntu y’aferirwe omugisa gw’okwikara omu rugonjo orurungi n’omulingo nkoku orugonjo oru ruragarurwaho.
Ekigambo kya Ruhanga kirumu ebiragiro, emisingi, n’okuhabura. Baibuli etwoleka omulingo Ruhanga nkoku y’akoraganaga n’abantu abaira—ekitukonyera kumanya ali muntu wa mulingo ki. Baibuli etukonyera kumanya Ruhanga kurungi, n’omulingo nkoku turukusobora kufooka nganjani ze.
4. Kiki ekirukusobora kukukonyera kwetegereza Baibuli?
Akatabu kanu nikaija kukukonyera kwetegereza Ebyahandiikirwe omu mulingo ogurukusisana ogwa Yesu y’akozesaaga. Y’ajuliizaga ebyahandiikirwe kandi n’asobo’ra ‘n’amakuru gaabyo.’
Tiharoho biingi ebirukusemeza kukira amakuru amarungi kuruga hali Ruhanga, baitu abantu baingi tibagafaaho kandi tibagasemererwa. Ekyo kitakumaramu amaani. Kirungi kukiijuka ngu kusobora kutunga obwomezi obutahwaho, nikisigikirra ha kumanya Ruhanga.
^ kac. 7 Dora akatabu A Book for All People.


c: text/html

text:
Essomo 3
Ddala Amawulire Amalungi Gava eri Katonda?
1. Bayibuli yava wa?
Bayibuli erimu amawulire amalungi agalaga nti abantu bajja kubeera ku nsi emirembe gyonna. (Zabbuli 37:29) Bayibuli erimu ebitabo 66. Katonda yakozesa abasajja abeesigwa nga 40 okuwandiika ebitabo ebyo. Ebitabo ebitaano ebisooka Musa ye yabiwandiika emyaka nga 3,500 emabega. Ekitabo ekisembayo omutume Yokaana ye yakiwandiika emyaka egisukka mu 1,900 emabega. Abo abaawandiika Bayibuli bye baawandiika baabiggya wa? Katonda yakozesa omwoyo gwe omutukuvu okwogera nabo. (2 Samwiri 23:2) Bye baawandiika byali bya Katonda so si byabwe. N’olwekyo Bayibuli yava eri Yakuwa.
2. Tukakasa tutya nti Bayibuli ntuufu?
Tukakasa nti Bayibuli yava eri Katonda kubanga byonna by’eyogera bituukirira era tewali muntu n’omu ayinza kukola ekyo. (Yoswa 23:14) Katonda Omuyinza w’Ebintu Byonna ye yekka asobola okumanya ebinaabaawo mu biseera eby’omu maaso.
Twandisuubidde ekitabo ekyava eri Katonda okuba eky’enjawulo. Mazima ddala Bayibuli kitabo kya njawulo. Bayibuli buwumbi na buwumbi zikubiddwa mu nnimi nnyingi nnyo. Wadde nga Bayibuli yawandiikibwa dda nnyo, ekwatagana ne Sayansi, era ebyo abasajja 40 bye baawandiika tebikontana. * Ate era, Bayibuli etuyamba okutegeera okwagala kwa Katonda, era esobola okuyamba abantu okulongoosa obulamu bwabwe. Bino byonna bireetedde abantu bangi okukakasa nti Bayibuli Kigambo kya Katonda.
3. Bayibuli eyogera ku ki?
Ekimu ku bintu ebikulu Bayibuli by’eyogerako bye bintu ebirungi Katonda by’ajja okukolera abantu. Ebyawandiikibwa binnyonnyola engeri abantu gye baafiirwa enkizo ey’okubeera mu lusuku lwa Katonda ku nsi era n’engeri olusuku olwo gye lujja okuzzibwawo.
Ekigambo kya Katonda era kirimu amateeka, emisingi, n’okubuulirira. Bayibuli eyogera ne ku ngeri Katonda gye yakolaganangamu n’abantu mu biseera eby’edda, ekituyamba okutegeera ezimu ku ngeri ze. Bwe kityo, Bayibuli esobola okukuyamba okutegeera Katonda, era ennyonnyola engeri gy’oyinza okufuuka mukwano gwe.
4. Oyinza otya okutegeera Bayibuli?
Akatabo kano kajja kukuyamba okutegeera Bayibuli nga kakozesa enkola Yesu gye yakozesanga. Yajulizanga ebyawandiikibwa era n’annyonnyola ‘amakulu gaabyo.’
Tewali kintu kisanyusa ng’amawulire amalungi agava eri Katonda. Naye abantu abamu tebagaagala, ate abalala gabanyiiza. Kyokka ekyo tekikumalaamu maanyi. Bw’oba oyagala okufuna obulamu obutaggwaawo weetaaga okumanya Katonda.
^ par. 7 Laba akatabo A Book for All People.

robotstxt: allowed

filter: keep


text:
Essuula 8
1 Kale mu bigambo bye twogedde kino kye kikolo: tulina kabona asinga obukulu, afaanana bw'atyo, eyatuula ku mukono ogwa ddyo ogw'entebe ey'Obukulu obw'omu ggulu,
2 omuweereza w'ebitukuvu, era ow'eweema ey'amazima, Mukama gye yasimba, si muntu.
3 Kubanga buli kabona asinga obukulu alondebwa olw'omulimu ogw'okuwangayo ebirabo era ne ssaddaaka: kyekiva kimugwanira n'oyo okubeera n'ekintu eky'okuwaayo.
4 Kale singa yali ku nsi, teyandibadde kabona n'akatono, nga waliwo abawaayo ebirabo ng'amateeka bwe gali;
5 abaweereza eby'ekifaananyi n'ekisiikirize eky'ebyo eby'omu ggulu, nga Musa bwe yabuulirwa Katonda, bwe yali ng'agenda okukola eweema: kubanga ayogera nti Tolemanga kukola byonna ng'ekyokulabirako bwe kiri kye walagibwa ku lusozi.
6 Naye kaakano aweereddwa okuweereza okusinga okuwooma, era nga bw'ali omubaka w'endagaano esinga obulungi, kubanga yalagaanyizibwa olw'ebyasuubizibwa ebisinga obulungi.
7 Kuba endagaano eri ey'olubereberye singa teyaliiko kya kunenyezebwa, tewandinoonyezebbwa bbanga ery'ey'okubiri.
8 Kubanga bw'abanenya ayogera nti Laba, ennaku zijja, bw'ayogera Mukama, Bwe ndiragaana endagaano empya n'ennyumba ya Isiraeri era n'ennyumba ya Yuda;
9 Si ng'endagaano gye nnalagaana ne bajjajja baabwe Ku lunaku lwe nnabakwata ku mukono okubaggya mu nsi y'Emisiri: Kubanga abo tebaanywerera mu ndagaano yange, Nange ne mbaleka okubalaba, bw'ayogera Mukama.
10 Kubanga eno ye ndagaano gye ndiragaana n'ennyumba ya Isiraeri Oluvannyuma lw'ennaku ziri, bw'ayogera Mukama; Nditeeka amateeka gange mu magezi gaabwe, Era ne ku mutima gwabwe ndigawandiika; Nange nnaabeeranga Katonda gye bali, Nabo banaabeeranga bantu gye ndi:
11 So buli muntu tebaliyigiriza munne, Na buli muntu muganda we, ng'ayogera nti Manya Mukama: Kubanga bonna balimmanya, Okuva ku muto okutuuka ku mukulu mu bo.
12 Kubanga ndisaasira obutali butuukirivu bwabwe, N'ebibi byabwe siribijjukira nate.
13 Bw'ayogera nti Endagaano empya ey'olubereberye aba agikaddiyizza. Naye ekikulu era ekikaddiwa kiri kumpi n'okuggwaawo.


text:
Bya VIVIEN NAKITENDE
MU Buganda mulimu Bakabaka ba mirundi esatu. Waliwo Kabaka atuula ku Nnamulondo, ‘Kabaka’ w’emizimu n’emisambwa ayitibwa Kateebe wamu ne Kabaka atayogera.
Kabaka atayogera z’eng’oma Mujaguzo ezirina Olubiri e Kabowa mu Kyaddondo.
Ekiyitibwa Mujaguzo ziba ng’oma eziwerako ezeegatta okuvaamu obubaka obumu obw’omwanguka. Zikubibwa mu nnaku ne mu ssanyu.
Mu nnaku nga Kabaka alangirira olutabaalo nga Ssekabaka Chwa II bwe yakola mu 1897 ng’agaba olutabaalo lw’e Bukaleeba oba mu ssanyu nga waliwo Omulangira oba Omumbejja azaaliddwa.
Mujaguzo wadde nnyingi naye enkulu ziri bbiri, Kawulugumo ng'eno y’engoma ensajja ne Namanyonyi eyogerwako ng'engoma enkazi oba mukyala wa Mujaguzo Kawulugumo.
E Kabowa Kawulugumo ne Namanyonyi buli emu erina Olubiri lwayo. Kawulugumo ekuumibwa Omutaka Kawuula ow’Olugave ava mu ssiga lya Kasoma Nakatanza era be bagikuba ate Namanyonyi ekuumibwa Omutaka Kimoomera ow'Obutiko wabula era ekubibwa kika kya Lugave.
Ng'omwami n'omukyala bwe batambula bombiriri, ne Mujaguzo zino zitambulira wamu.
Kabaka Kintu bwe yali akola omukolo gw'okumala abalongo be yazaala mu Nambi Nantuttululu, yatuma Ssebuganda Namuguzi ow'Empologoma aleege eng’oma bbiri ezinaakubwa ku mukolo.
Mujaguzo eyitibwa Kanabba.
Zino zaavuga nnyo era buli eyali ku mukolo n'anyumirwa era omukolo olwaggwa Kabaka Kintu n’agamba nti, ‘Zino tezibadde ng’oma wabula mujaguzo’, era erinnya Mujaguzo we lyava.
Obukulu bwa mujaguzo
Mujaguzo yeeyubula Omulangira n’afuuka Kabaka. Mu Buganda, Omulangira akuba ku Mujaguzo aba ng’awambye Kabaka.
Zirina eggye erizikuuma erikulirwa Omutaka Mpinga ow’e Jjokoleraera zivaayo ku mikolo mikulu gyokka ng'Amatikkira n'amazaalibwa ga Ssaabasajja.
Omulangira yenna bw’amala okulondebwa okulya Nnamulondo, asooka kukuba ku Mujaguzo era omukolo guno bwe gutakolebwa oyo tabeera Kabaka.
Eng’oma zino buli bwezivaayo nezifulumako ebweru ku mikolo bw’ekomawo nayo egabula abantu baayo era ente zisalibwa abantu ne balya. Engoma zino edda zaakuumirwanga ku kyalo Ttamu mu Ssingo ew’Omutaka Muganda.
Okuzireega
Zino zireegebwa Omutaka Kireega okuva mu Kika ky'Empologoma ng’amyukibwa Omutaka Katula ow’Engeye.
Zireegebwa mu maliba ga nte eya lubombwe n'emmyuufu eteriimu bbala. Erya lubombwe lireega waggulu ate emmyuufu n’ereega wansi (awatuula) wabula eno erina kuba nte nnumme
Obulombolombo bwa Mujaguzo
Mu ntindi (ekisenge) kyayo tewayingirwa mukazi wadde omusajja atakuumye bwerende (omusajja okuyingirayo alina okumala ennaku 9 nga teyeegasse na mukyala yenna).
Kabaka naye okukola emikolo oba okukuba ku Mujaguzo alina okubeera mu bwerende bwa nnaku 9. Engoma zino zireegebwa era ne zivugira mu Lubiri wokka.
Kabaka ngoma ne Kabaka omuntu tebasula mu Lubiri lumu era Kabaka ng’oma olumala okuvuga ng'addayo mu Lubiri lwe.
Eng’oma endala eziri mu mujaguzo
Ng’oggyeko Kawulugumo ne Namanyonyi eng’oma endala ezikola Mujaguzo ziyitibwa za mibala era ze zino.
Mujaguzo eyitibwa Kawulugumo (Mu kifaananyi)
Eno yajja ne Ssekabaka Kimera eno ye yajja emuvugira ng'ava e Bunyoro okujja okulya Obuganda. Eno ereegebwa Banyoro okuva e Buyaga era ereegebwa ddiba lya Nswaswa, yakula nga nsuwa mu ndabika yaayo.
Eno ng’oma ya Balangira n'Abambejja abatakyalya Bwakabaka era bano bbo si Balangira ba Mujaguzo. Okuzikuba bazissa ku muti oguliko amatabi ne bwe ziba zirina gye ziraga zigenda n'omuti gwazo.
Eno ya byafaayo, yeekuba yokka mu bbanga eggere. Ereegebwa eddiba ly'ente ennume enjeru.
Eno yaleetebwa Ssaabasajja Ronald Muwenda Mutebi II okugatta Obuganda era eno okuvuga ng'Obuganda bwonna bwakutuula.
Eno evugira Omulangira ng'alondeddwa okulya Nnamulondo. Eno y’ekakasa nti ‘bamutadde’ alye Nnamulondo. Eng’oma za Mujaguzo endala waliwo Nakawombe, Lusonso, Ntenga n'endala nnyingi.


text:
Zekkaliya
Chapter 8
1 Awo ekigambo kya Mukama w'eggye ne kijja gye ndi nga kyogera nti
2 Bw'ati bw'ayogera Mukama w'eggye nti Nkwatirwa Sayuuni obuggya, obuggya obungi: nkikwatirwa ebuggya n'ekiruyi ekingi.
3 Bw'ati bw'ayogera Mukama nti Nkiddiddemu Sayuuni, naabeeranga wakati mu Yerusaalemi: era Yerusaalemi kinaayitibwanga nti Kibuga kya mazima; era nti Lusozi lwa Mukama w'eggye, Olusozi olutukuvu.
4 Bw'ati bw'ayogera Mukama w'eggye nti Abakadde, abasajja n'abakazi, balituula ate mu nguudo za Yerusaalemi, buli muntu ng'akutte omuggo mu mukono gwe kubanga akaddiye nnyo.
5 N'enguudo ez'ekibuga zirijjula abalenzi n'abawala nga bazannyira mu nguudo zaakyo.
6 Bw'ati bw'ayogera Mukama w'eggye nti Era bwe kiriba ekitalo mu maaso g'ekitundu ky'abantu abo ekirisigalawo mu nnaku ziri, kyandibadde kya kitalo ne mu maaso gange? bw'ayogera Mukama w'eggye.
7 Bw'ati bw'ayogera Mukama w'eggye nti Laba, ndirokola abantu bange okuva mu nsi ey'ebuvanjuba n'okuva mu nsi ey'ebugwanjuba:
8 ndibaggyayo, nabo banaabeeranga wakati mu Yerusaalemi; nabo banaabanga bantu bange, nange naabeeranga Katonda waabwe mu mazima ne mu butuukirivu.
9 Bw'ati bw'ayogera Mukama w'eggye nti Emikono gyammwe gibe n'amaanyi, mmwe abawulira mu nnaku zino ebigambo bino ebiva mu kamwa ka bannabbi abaaliwo mu nnaku lwe baalasa ennyumba ya Mukama w'eggye, ye yeekaalu, ezimbibwe.
10 Kubanga ennaku ziri nga tezinnatuuka, nga tewaliiwo mpeera ey'ensolo; so nga tewali mirembe eri oyo eyafuluma n'oyo eyaddayo olw'omulabe; kubanga nnakyayaganya abantu bonna buli muntu ne munne.
11 Naye kaakano nze sirikola bwe ntyo ekitundu ky'abantu abo ekyasigalawo, nga mu nnaku ez'edda, bw'ayogera Mukama w'eggye.
12 Kubanga wanaabanga ensigo ez'emirembe; omuzabbibu gunaawanga emmere yaagwo; ettaka linaawanga ekyengera kyalyo; n'eggulu linaawanga omusulo gwalyo; nange ndisisa ekitundu eky'abantu bano ekirisigalawo ebintu ebyo byonna.
13 Awo olulituuka nga bwe mwali ekikolimo wakati w'amawanga, ggwe ennyumba ya Yuda naawe ennyumba ya Isiraeri, bwe kityo ndibalokola, nammwe mulibeera mukisa; temutya; naye emikono gyammwe gibe n'amaanyi.
14 Kubanga bw'ati bw'ayogera Mukama w'eggye, nti Nga bwe nnalowooza okubakola obubi, bajjajjammwe bwe baansunguwaza, bw'ayogera Mukama w'eggye, so sejjusa;
15 Bwe ntyo ate ndowoozezza mu nnaku zino okukola obulungi Yerusaalemi n'ennyumba ya Yuda; temutya.
16 Ebigambo bye munaakolanga bye bino; mubuuliraganenga eby'amazima buli muntu ne munne; musalenga emisango egy'ensonga n'emisango egy'emirembe mu miryango gyammwe:
17 so omuntu aleme okulowooza obubi ku munne mu mitima gyammwe; so temwagalanga kirayiro kyonna eky'obulimba; kubanga ebyo byonna bye nkyawa, bw'ayogera Mukama.
18 Awo ekigambo kya Mukama w'eggye ne kijja gye ndi nga kyogera nti
19 Bw'ati bw'ayogera Mukama w'eggye nti Okusiiba okw'omu mwezi ogw'okuna n'okusiiba okw'omu mwezi ogw'okutaano n'okusiiba okw'omu mwezi ogw'omusanvu n'okusiiba okw'omu mwezi ogw'ekkumi kunaabanga eri ennyumba ya Yuda okusanyuka n'okujaguza n'embaga ennungi; kale mwagalenga amazima n'emirembe.
20 Bw'ati bw'ayogera Mukama w'eggye nti Oliboolyawo amawanga ne gajja n'abo ababeera mu bibuga ebingi;
21 era ababeera mu kibuga ekimu baligenda mu kirala nga boogera nti Tugende mangu okwegayirira ekisa kya Mukama n'okunoonya Mukama w'eggye; era nange ndigenda.
22 Weewaawo, abantu bangi n'amawanga ag'amaanyi balijja okunoonya Mukama w'eggye mu Yerusaalemi n'okwegayirira ekisa kya Mukama.
23 Bw'ati bw'ayogera Mukama w'eggye nti Mu nnaku ziri abantu kkumi balikwata, okuva mu nnimi zonna ez'amawanga balikwata ku lukugiro olw'omuntu Omuyudaaya nga boogera nti Tuligenda nammwe; kubanga tuwulidde nti Katonda ali nammwe.


text:
Yobu
Chapter 22
1 Awo Erifaazi Omutemani n'addamu n'ayogera nti
2 Omuntu ayinza okugasa Katonda? Mazima ow'amagezi yeegasa yekka.
3 Kiriko bwe kisanyusa Omuyinza w'ebintu byonna ggwe okubeera omutuukirivu? Oba kimugasa ggwe okutuukiriza amakubo go?
4 Kubanga omutya kyava akunenya, Kyava asala omusango gwo?
5 Obubi bwo si bungi? So n'obutali butuukirivu bwo tebuliiko gye bukoma.
6 Kubanga waggya ku muganda wo emisingo egy'obwereere, N'oyambula abaali obwereere ebyambalo byabwe.
7 Tonywesanga mazzi omukoowu, Era wamma omuyala emmere.
8 Naye ow'amaanyi ye yalya ensi; N'ow'ekitiibwa ye yagibeeramu.
9 Wasindika bannammwandu nga tebalina kintu, N'emikono gy'abatalina kitaabwe gyamenyeka.
10 Obukunizo kyebuva bukwetooloola, N'entiisa gy'otomanyiridde ekweraliikiriza,
11 Oba ekizikiza n'otoyinza kulaba, Amazzi amangi ne gakubikkako.
12 Katonda tali mu ggulu awagulumizibwa? Era laba emmunyeenye bwe zenkana obugulumivu!
13 Naawe oyogera nti Katonda amanyi ki? Ayinza okusala omusango ng'ayima mu kizikiza ekikutte?
14 Ebire ebiziyivu bimubikkako n'okulaba talaba; Era atambulira mu kwekulungirira kw'eggulu.
15 Oyagala okukwata ekkubo ery'edda Abantu ababi lye baalinnyirangamu?
16 Abaakwakulibwa entuuko zaabwe nga tezinnabaawo, Omusingi gwabwe ne gufukibwa ng'omugga:
17 Abaagambanga Katonda nti Tuveeko: Era nti Omuyinza w'ebintu byonna ayinza kutukolera ki?
18 Naye yajjuza ennyumba zaabwe ebirungi: Naye okuteesa kw'ababi kundi wala.
19 Abatuukirivu bakiraba ne basanyuka; N'ataliiko musango abasekerera nnyo:
20 Ng'ayogera nti Mazima abo abaatugolokokerako bamaliddwawo, N'abo abafisseewo omuliro gubookezza.
21 Yiga nno obeere n'emirembe: Bw'otyo bw'onoobanga n'ebirungi.
22 Nkwegayiridde, kkiriza amateeka eri akamwa ke, Era tereka ebigambo bye mu mutima gwo.
23 Bw'onookomangawo eri Omuyinza w'ebintu byonna, onoozimbibwanga; Bw'onoggyangawo obutali butuukirivu okuba ewala n'eweema zo.
24 N'oteeka ebibyo eby'obugagga mu nfuufu, Ne zaabu eya Ofiri mu mayinja ag'omu bugga;
25 Kale Omuyinza w'ebintu byonna ye anaabanga obugagga bwo, Era anaabanga ffeeza ya muwendo mungi gy'oli.
26 Kubanga lw'onoosanyukiranga Omuyinza w'ebintu byonna, Era onooyimusanga amaaso go eri Katonda.
27 Onoosabanga okusaba kwo eri ye, naye anaakuwuliranga; Era onoosasulanga obweyamobwo.
28 Era onoolagiranga ekigambo ne kinywera gy'oli; N'omusana gunaayakiranga amakubo go.
29 Bwe bakusuula, onooyogeranga nti Waliwo okuyimusibwa; Era anaalokolanga eyeetoowaza.
30 Anaawonyanga n'oyo aba taliiko musango: Weewaawo, anaawonyezebwanga olw'obulongoofu bw'engalo zo.


text:
Chapter 2
1
1 Awo olwatuuka mu nnaku ezo etteeka ne liva eri Kayisaali Augusito ab'ensi zonna okuwandiikibwa.
2 Okwo kwe kuwandiikibwa okwasooka okubaawo Kuleniyo bwe yali nga y'afuga Obusuuli.
3 Bonna ne bagenda okwewandiika, buli muntu mu kibuga kyabo.
4 Ne Yusufu n'ava e Nazaaleesi mu kibuga eky'e Ggaliraaya, n'alinnya e Buyudaaya, okugenda mu kibuga kya Dawudi, ekiyitibwa Besirekemu, kubanga yali wa mu nnyumba era wa mu kika kya Dawudi,
5 yeewandiike ne Malyamu, gwe yali ayogereza, ng'ali lubuto.
6 Awo olwatuuka baali bali eyo, ennaku ze ez'okuzaala ne zituuka.
7 N'azaala omwana we omubereberye; n'amubikka mu ngoye ez'obwana obuwere n'amuzazika mu kisibo, kubanga tebaalaba bbanga mu kisulo ky'abagenyi.
8 Waaliwo abasumba mu nsi eyo abaatuulanga ku ttale, nga bakuuma ekisibo kyabwe ekiro mu mpalo.
9 Awo malayika wa Mukama n'ayimirira we baali, n'ekitiibwa kya Mukama ne kibeetooloola nga kimasamasa, ne batya nnyo.
10 Malayika n'abagamba nu Temutya; kubanga, laba, mbaleetera ebigambo ebirungi eby'essanyu eringi eririba eri abantu bonna:
11 kubaaga leero azaaliddwa gye muli Omulokozi mu kibuga kya Dawudi, ye Kristo Mukama waffe.
12 Kano ke kabonero gye muli; munaalaba omwana omuwere ng'abikkiddwa mu ngoye ez'obwana obuwere ng'azazikiddwa mu kisibo.
13 Awo amangu ago waaliwo ne malayika oyo bangi ab'omu ggye ery'omu ggulu nga batendereza Katonda, nga bagamba nti
14 Ekitiibwa kibe eri Katonda waggulu ennyo; Ne mu nsi emirembe gibe mu bantu abasiimibwa.
15 Awo olwatuuka, bamalayika bwe baava gye baali okugenda mu ggulu, abasumba ne bagambagana nti Kale tugende e Besirekemu tulabe ekigambo kino ekibaddeyo, Mukama ky'atutegeezezza.
16 Ne bajja mangu, ne balaba Malyamu ne Yusufu n'omwana omuwere ng'azazikiddwa mu kisibo.
17 Awo bwe baalaba, ne bategeeza ekigambo kye baabuulirwa ku mwana oyo.
18 Bonna abaawulira ne beewuunya ebyo abasumba bye baababuulira.
19 Naye Malyamu ne yeekuumanga ebigambo ebyo byonna, ng'abirowooza mu mutima gwe.
20 Awo abasumba ne baddayo, nga bagulumiza nga batendereza Katonda olw'ebigambo byonna bye baawulira, bye baalaba, nga bwe baabuulirwa.
21 Awo ennaku Omunaana bwe zaatuuka ez'okumukomoleramu, n'atuumibwa erinnya lye Yesu, liri eryayogerwa malayika nga tannaba kuba mu lubuto.
22 Awo ennaku bwe zaatuuka ez'okulongooka kwabwe ng'amateeka ga Musa bwe gali, ne bamutwala ne bamwambusa e Yerusaalemi: okumwanjulira Mukama
23 (nga bwe kyawandiikibwa mu mateeka ga Mukama nti Buli kisajja ekiggulanda kinaayitibwanga kitukuvu eri Mukama),
24 n'okuwaayo asaddaaka nga bwe kyayogerwa mu mateeka ga Mukama, bukaamukuukulu bubiri, oba obuyiba obuto bubiri.
25 Era, laba, waaliwo omuntu mu Yerusaalemi erinnya lye Simyoni, omuntu oyo yali mutuukirivu, era atya Katonda, ng'alindirira okusanyusibwa kwa Isiraeri: era Omwoyo Omutukuvu yali ku ye.
26 Oyo yabikkulirwa Omwoyo Omutukuvu nti taliraba kufa nga tannalaba ku Kristo wa Mukama.
27 N'ajjira mu Mwoyo mu yeekaalu: abakadde be bwe baayingiza omwana Yesu okumukola nga bw'eri empisa y'amateeka,
28 awo ye n'amukwata mu mikono gye, ne yeebaza Katonda n'agamba nti
29 Mukama wange, kaakano osiibula omuddu wo Emirembe, ng'ekigambo kyo bwe kyali.
30 Kubanga amaaso gange galabye obulokozi bwo,
31 Bwe wateekateeka mu maaso g'abantu bonna:
32 Okuba omusana ogw'okumulisa amawanga, N'okuba ekitiibwa ky'abantu bo Isiraeri.
33 Kitaawe ne nnyina ne beewuunyanga ebigambo ebyo ebyamwogerwako;
34 awo Simyoni n'abasabira omukisa, n'agamba Malyamu nnyina nti Laba, ono ateekeddwawo bangi mu Isiraeri bagwenga bayimirirenga, n'okuba akabonero akavumibwa;
35 era ggwe ekitala kirikufumita mu mmeeme; ebirowoozo eby'emitima emingi bityoke bibikkulwe.
36 Awo waaliwo Ana, nnabbi omukazi, omuwala wa Fanweri, ow'omu kika kya Aseri (yali Yaakamala emyaka mingi, yabeera ne bba emyaka musanvu okuva mu buto bwe,
37 naye yali nnamwandu nga yaakamala emyaka kinaana mu ena), ataavanga mu Yeekaalu, ng'asinza n'okusiibanga n'okwegayiriranga ekiro n'emisana.
38 Oyo bwe yajja mu kiseera ekyo ne yeebaza Katonda, n'abuulira ebigambo bye eri bonna abaali balindirira okununulibwa kwa Yerusaalemi.
39 Awo bwe baamala okutuukiriza byonna ebiri mu mateeka ga Mukama, ne baddayo e Ggaliraaya mu kibuga ky'ewaabwe Nazaaleesi.
40 Awo omwana n'akula, n'ayongerwako amaanyi, n'ajjuzibwa amagezi: ekisa kya Katonda ne kibanga ku ye.
41 Awo bakadde be baagendanga e Yerusaalemi buli mwaka ku mbaga ey'Okuyitako.
42 Awo bwe yali Yaakamala emyaka kkumi n'ebiri, ne bayambuka nga bw'eri empisa y'embaga:
43 awo bwe baatuusa ennaku zaabwe, baali nga baddayo, omwana oyo yesu n'asigala mu Yerusaalemi, ne bakadde be ne batamanya;
44 naye bwe baalowooza ng'ali mu kisinde kyabwe, ne batambula olugendo lwa lunaku lumu, ne bamunoonya mu baganda baabwe ne mu mikwano gyabwe:
45 bwe bataamulaba ne baddayo e Yerusaalemi, nga bamunoonya.
46 Awo olwatuuka bwe waayitawo ennaku ssatu ne bamusanga mu yeekaalu, ng'atudde wakati mu bayigiriza, ng'abawuliriza, ng'ababuuza
47 bonna abaamuwulira ne bawunikirira olw'amagezi ge n'okuddamu kwe.
48 Awo bwe baamulaba ne basamaalirira: nnyina n'amugamba nti Mwana wange, kiki ekitukozezza ggwe bw'otyo? laba, kitaawo nange twakunoonya nga tunakuwadde.
49 N'abagamba nti Mwannoonyeza ki? Temwamanya nga kiŋŋwanidde okubeera mu bigambo bya Kitange?
50 Ne batategeera kigambo ekyo kye yabagamba.
51 N'aserengeta nabo n'ajja e Nazaaleesi, n'abagonderanga: nnyina ne yeekuumanga ebigambo ebyo byonna mu mutima gwe.
52 Awo Yesu ne yeeyongerangako amagezi n'okukula, ne mu kisa eri Katonda n'eri abantu.


text:
Chapter 7
1 Ne bakuŋŋaanira w'ali Abafalisaayo n'abawandiisi abamu abaava e Yerusaalemi,
2 era abaalaba abayigirizwa be abamu ne balya emmere yaabwe n'engalo embi, ze zitanaabiddwa.
3 Kubanga Abafalisaayo, n'Abayudaaya bonna bwe batanaaba nnyo mu ngalo zaabwe, tebalya, kubanga bakwata obulombolombo obw'abakadde
4 era bwe bava mu katale, bwe batanaaba, tebalya: era waliwo n'ebirala bingi bye baaweebwa okukwata, okunaazanga ebikompe; n'ebibya, n'entamu ez'ebikomo.
5 Abafalisaayo n'abawandiisi ne bamubuuza nti Kiki abayigirizwa bo ekibalobera okutambulira mu bulombolombo obw'abakadde, naye bamala galya emmere n'engalo embi?
6 N'abagamba nti Isaaya yalagula bulungi ku mmwe bannanfuusi, nga bwe kyawandiikibwa nti Abantu bano banzisaamu ekitiibwa kya ku mimwa, Naye emitima gyabwe gindi wala.
7 Naye bansinziza bwereere, Nga bayigiriza amateeka g'abantu nga bye by'okukwata.
8 Muleka etteeka lya Katonda, ne mukwata obulombolombo bw'abantu.
9 N'abagamba nti Mugaanira ddala bulungi etteeka lya Katonda, era mukwate obulombolombo bwammwe.
10 Kubanga Musa yayogera nti Ossangamu ekitiibwa kitaawo ne nnyoko; era nti Avumanga kitaawe Oba nnyina, bamuttanga bussi:
11 naye mmwe mwogera nti Omuntu bw'agamba kitaawe oba nnyina nti Kyonna kye nnandikuwadde okukugasa ye Kolubaani, ekitegeezebwa nti Kitone kya Katonda;
12 temukyamuganya okukolera ekintu kitaawe oba nnyina;
13 mudibya ekigambo kya Katonda olw'obulombolombo bwammwe, bwe mwayigiriza: era mukola ebigambo ebirala bingi ng'ebyo.
14 Ate n'ayita ebibiina, n'abagamba nti Mumpulire mwenna, mutegeere;
15 tewali kintu ekiri ebweru w'omuntu bwe kiyingira mu ye, ekiyinza okumwonoona, naye ebintu ebiwa mu muntu, ebyo bye byonoona omuntu.
16 Buli alina amatu ag'okuwulira, awulire.
17 Awo bwe yayingira mu nnyumba ng'avudde mu bibiina, abayigirizwa be ne bamubuuza olugero olwo.
18 N'abagamba nti Bwe mutyo nammwe temulina magezi? Temutegeera nga kyonna ekiri ebweru bwe kiyingira mu muntu, tekiyinza kumwonoona;
19 kubanga tekiyingira mu mutima gwe; naye mu lubuto lwe, ne kiyita ne kigenda mu kiyigo? Yayogera bw'atyo ng'alongoosa ebiriibwa byonna.
20 N'agamba nti Ekiva mu muntu; kye kyonoona omuntu.
21 Kubanga munda, mu mitima gy'abantu, muvaamu ebirowoozo ebibi, obukaba,
22 okubba, okutta, obwenzi, kwegomba: obubi, obukuusa, obuluvu, eriiso ebbi, obuvvoozi, amalala, obusiru;
23 ebibi ebyo byonna biva munda ne byonoona omuntu:
24 N'agolokoka, n'avaayo n'agenda ku mbibi ez'e Ttuulo n'e Sidoni. N'ayingira mu nnyumba n'atayagala muntu kutegeera, so n'atayinza kwekisa.
25 Naye amangu ago omukazi eyalina muwala we eyaliko dayimooni, bwe yamuwulira n'ajja n'afukamira ku bigere bye.
26 Omukazi yali Muyonaani eggwanga lye mu Musulofoyiniiki. N'amwegayirira okugoba dayimooni ku muwala we.
27 N'amugamba nti Leka abaana bamale okukkuta kubanga si kirungi okuddira emmere y'abaana okugisuulira embwa.
28 Naye nti naddamu n'amugamba nti Weewaawo Mukama wange n'embwa ziriira wansi w'emmeeza obukunkumuka bw'abaana.
29 N'amugamba nti Olw'ekigambo ekyo, weddireyo; dayimooni avudde ku muwala wo.
30 N'addayo mu nnyumba ye, n'asanga omuwala ng'agalamizibbwa ku kitanda, ne dayimooni ng'amuvuddeko.
31 Ate n'ava mu mbibi ez'e Ttuulo, n'ajja n'ayita mu Sidoni ne wakati mu mbibi ez'e Dekapoli n'atuuka ku nnyanja ey'e Ggaliraaya.
32 Ne bamuleetera omuggavu w'amatu, atayogera bulungi, ne bamwegayirira okumussaako omukono gwe.
33 N'amuggya mu kibiina kyama, n'amussa engalo mu matu ge, n'awanda amalusu n'amukoma ku lulimi;
34 n'atunula waggulu mu ggulu, n'asinda n'amugamba nti Efasa, kwe kugamba nti Zibuka.
35 Amatu ge ne gazibuka n'enkolo y'olulimi lwe n'esumulukuka n'ayogera bulungi.
36 N'abakuutira baleme okubuularako muntu; naye nga bwe yeeyengera okubakuutira, bwe beeyongera ennyo nnyini okukibunya.
37 Ne bawuniikirira nnyo nnyini kitalo nga bagamba nti Byonna akoze bulungi: aggula abaggavu b'amatu, era ayogeza abasiru.


text:
Yobu Job
Chapter 5
1 Koowoola nno; waliwo anaakuyitaba? Era ani ku batukuvu gw'onookyukira?
2 Kubanga okweralirira kutta omusirusiru, Nobuggya butta atalina magezi.
3 Nalaba omusirusiru ng'asimba emmizi: Naye amangu ago ne nkolimira ekifo ky'abeeramu.
4 Abaana be baba wala n'emirembe, Era babetentebwa mu mulyango, So tewali wa kubawonya.
5 Omwaka gwabwe omuyala agulya, N'aguggya ne mu maggwa, N'omutego guwankirawankira ebintu byabwe.
6 Kubanga okulaba ennaku tekuva mu nfuufu, So n'obuyinike tebuva mu ttaka;
7 Naye abantu bazaalirwa obuyinike, Ng'ensasi bwe zibuuka waggulu.
8 Naye nze, njagala okunoonya Katonda, Era njagala okulekera Katonda ensonga yange:
9 Akola ebikulu ebitanoonyezeka; Eby'ekitalo ebitabalika:
10 Atonnyesa enkuba ku nsi, N'asindika amazzi ku nnimiro:
11 Awo n'agulumiza abo abatoowazibwa; N'abo abali mu nnaku ne basitulibwa ne baba mirembe.
12 Atta enkwe ez'abagerengetanya, Emikono gyabwe ne gitayinza kutuukiriza bye batandise.
13 Akwasa abagezi olukwe lwabwe bo: N'okuteesa kw'ab'ekyejo kumenyekera ddala.
14 Baba n'ekizikiza emisana, Era bawammanta mu ttuntu nga kiro.
15 Naye alokola mu kitala eky'akamwa kaabwe, Alokola eyeetaaga mu mukono gw'ow'amaanyi.
16 Kale omwavu n'aba n'okusuubira, Obutali butuukirivu ne buziba akamwa kaabwo.
17 Laba aweereddwa mukisa omuntu Katonda gw'akangavvula: Kale tonyooma kubuulirira kw'Omuyinza w'ebitu byonna.
18 Kubanga ye alumya era ye anyiga; Ye afumita era engalo ze z'eziwonya.
19 Anaakuwonyanga mu buyinike omukaaga; Weewaawo, mu musanvu tewaabenga bubi obunaakukomangako.
20 Mu njala anaakununulanga obutafa; Ne mu ntalo anaakuwonyanga mu maanyi g'ekitala.
21 Onookwekebwanga awali okubambula kw'olulimi; So tootyenga kuzikirira bwe kunajjanga.
22 Onoosekereranga okuzikirira n'enjala; So tootyenga nsolo za ku nsi.
23 Kubanga onoolagaananga endagaano n'amayinja ag'omu ttale; N'ensolo ez'omu nsiko zinaabanga n'emirembe gy'oli.
24 Era onoomanyanga ng'eweema yo eri mirembe; Era onoolambulanga ekisibo kyo n'otobulwa kintu.
25 Era onoomanyanga ng'ezzadde lyo linaabanga kkulu. N'enda yo ng'omuddo ogw'ettale.
26 Olituuka mu ntaana yo ng'owezezza emyaka mmingi. Ng'ekinywa ky'eŋŋaano bwe kijja mu ntuuko zaakyo.
27 Laba, ekyo twakikenneenya, bwe kiri bwe kityo. Kiwulire okimanye olyoke obeere bulungi.


text:
Engero
Chapter 16
1 Okutegeka omutima kugwanira muntu: Naye okwanukula kw'olulimi kuva eri Mukama.
2 Amakubo gonna ag'omuntu gaba malongoofu mu maaso ge ye: Naye Mukama apima emyoyo.
3 Emirimu gyo giterese Mukama, N'ebirowoozo byo binaanywezebwanga.
4 Mukama yakolera buli kintu omulimu gwakyo: Weewaawo, era n'ababi yabakolera olunaku olw'okulabirako ennaku.
5 Buli muntu alina omutima ogw'amalala wa muzizo eri Mukama: Omukono newakubadde nga gwegatta n'omukono, taliwona kubonerezebwa.
6 Okusaasira n'amazima bye birongoosa obutali butuukirivu: Era okutya Mukama kwe kuggya abantu mu bubi.
7 Amakubo ag'omuntu bwe gasanyusa Mukama, Atabaganya naye era n'abalabe be.
8 Akatono akaliko obutuukirivu Kakira amagoba mangi wamu n'ebitali bya nsonga.
9 Omutima gw'omuntu guteesa ekkubo lye: Naye Mukama ye aluŋŋamya ebigere bye.
10 Obulaguzi buba mu mimwa gya kabaka: Akamwa ke tekalisobya mu kusala omusango.
11 Ebigera n'eminzaani ebituufu biba bya Mukama: Ebipima byonna eby'omu nsawo mulimu gwe.
12 Okukola obubi kwa muzizo eri bakabaka: Kubanga obutuukirivu bwe bunyweza entebe.
13 Emimwa emituukirivu bakabaka gye basanyukira; Era baagala oyo ayogera eby'ensonga.
14 Obusungu bwa kabaka babaka ba kufa: Naye omuntu ow'amagezi alibukkakkanya.
15 Mu musana ogw'amaaso ga kabaka mwe muli obulamu; N'okuganza kwe kire kya mu ttoggo.
16 Okufuna amagezi nga kusinga nnyo okufuna zaabu! Weewaawo, okufuna okutegeera kulondebwa okukira ffeeza.
17 Olugendo olw'abagolokofu kuleka bubi: Akuuma ekkubo lye awonya emmeeme ye.
18 Amalala gakulembera okuzikirira, N'omwoyo ogwegulumiza gukulembera ekigwo.
19 Aba n'omwoyo ogwetoowaza wamu n'abaavu Akira agereka omunyago wamu n'ab'amalala.
20 Assaayo omwoyo eri ekigambo anaalabanga ebirungi: Era buli eyeesiga Mukama alina omukisa.
21 Alina omutima ogw'amagezi banaamuyitanga mutegeevu: N'obuwoomerevu bw'emimwa bwongera okuyiga.
22 Okutegeera luzzi lwa bulamu eri nnyini kwo: Naye abasirusiru obusirusiru bwabwe bwe bubabuulirira.
23 Omutima gw'ow'amagezi guyigiriza akamwa ke, Ne gwongera okuyiga ku mimwa gye.
24 Ebigambo ebisanyusa bisenge bya njuki, Biwoomera emmeeme, era bwe bulamu eri amagumba.
25 Waliwo ekkubo omuntu ly'ayita eddungi, Naye enkomerero yaalyo makubo ga kufa.
26 Omululu gw'omukozi gumukolera emirimu. Kubanga akamwa ke kamwegayirira.
27 Omuntu ataliiko ky'agasa agunja ettima: Era mu mimwa gye mubaamu omuliro ogusonsomola.
28 Omuntu omubambaavu asiga empaka: Era omulyolyomi akyayisa ab'omukwano ennyo.
29 Omuntu ow'ekyejo asendasenda munne, N'amutwala mu kkubo eritali ddungi.
30 Aziba amaaso, kwe kuteesa ebigambo eby'obubambaavu: Aluma emimwa atuukiriza obubi.
31 Omutwe oguliko envi ngule ya kitiibwa, Gunaalabikanga mu kkubo ery'obutuukirivu.
32 Alwawo okusunguwala asinga ab'amaanyi; N'afuga omwoyo gwe akira amenya ekibuga.
33 Akalulu kasuulibwa mu lugoye olw'omu kifuba; Naye okulagira kwako kwonna kuva eri Mukama.


text:
Zabbuli
Chapter 83
1 Ai Katonda, tosirika nate: Toleka kwogera, so tobeererawo, ai Katonda.
2 Kubanga, laba, abalabe bo bayoogaana: N'abo abakukyawa bayimusizza omutwe.
3 Basala enkwe ku bantu bo, Bateesa wamu obubi ku bantu bo abakweke.
4 Boogedde nti Mujje tubazikirize balemenga okuba eggwanga; Erinnya lya Isiraeri liremenga okujjukirwa nate.
5 Kubanga bateesezza wamu n'omwoyo gumu; Balagaana endagaano ku ggwe:
6 Eweema za Edomu n'ez'Abaisimaeri; Mowaabu, n'Abakagale;
7 Gebali, ne Amoni, ne Amaleki; Firisutiya awamu n'abo abatuula mu Ttuulo:
8 Era n'Obwasuli bwegasse nabo; Bayambye abaana ba Lutti. (Seera)
9 Obakole nga bwe wakola Midiyaani; nga Sisera, nga Yabini, ku mugga Kisoni;
10 Obakole nga bwe wakola Midiyaani; nga Sisera, nga Yabini, ku mugga Kisoni;
11 Abakungu baabwe obafaananye nga Olebu ne Zeebu; Weewaawo, abalangira baabwe bonna nga Zeba ne Zalumunna:
12 Abaayogera nti Twetwalire fekka Ennyumba za Katonda tuzirye.
13 Ai Katonda wange, obafuule ng'enfuufu ey'akazimu; Ng'ebisasiro empewo bye zitwala.
14 Ng'omuliro ogwokya ekibira, Era ng'ennimi z'omuliro ezookya ensozi;
15 Obayigganye bw'otyo ne kibuyaga wo, Era obatiise n'empewo zo.
16 Jjuza amaaso gaabwe okweraliikirira; Banoonyenga erinnya lyo, ai Mukama.
17 Bakwatibwenga ensonyi, batyenga ennaku zonna; Weewaawo, beeraliikirirenga bazikirirenga:
18 Balyoke bategeerenga nga ggwe wekka, erinnya lyo YAKUWA, Oli waggulu nnyo ng'ofuga ensi yonna.


text:
Engero
Chapter 2
1 Mwana wange, bw'onokkirizanga ebigambo byange, N'oterekanga ebiragiro byange ewuwo;
2 N'okutega n'oteganga okutu kwo eri amagezi N'ossangayo omutima gwo eri okutegeera;
3 Weewaawo, bw'onookaabiranga okumanya, N'oliriranga okutegeera.
4 Bw'onooganoonyanga nga ffeeza, N'ogakenneenyanga ng'eby'obugagga ebyakwekebwa;
5 Kale lw'olitegeera okutya Mukama, N'ovumbula okumanya Katonda.
6 Kubanga Mukama awa amagezi; Mu kamwa ke mwe mufuluma okumanya n'okutegeera:
7 Aterekera abagolokofu amagezi amatuufu, Aba ngabo eri abo abatambulira mu butayonoona;
8 Alyoke akuume amakubo ag'omusango, Era awonye okutambula kw'abatukuvu be.
9 Kale lw'olitegeera obutuukirivu n'omusango, N'eby'ensonga, weewaawo buli kkubo eddungi.
10 Kubanga amagezi ganaayingiranga mu mutima gwo, N'okumanya kunaawoomeranga emmeeme yo;
11 Okuteesa kunaakulabiriranga. Okutegeera kunaakukuumanga:
12 Okukuwonyanga mu kkubo ery'obubi, Eri abasajja aboogera eby'ekyejo;
13 Abaleka amakubo ag'obugolokofu, Okutambuliranga mu makubo ag'ekizikiza;
14 Abasanyuka okukola obubi, N'ekyejo eky'omubi kye kibawoomera;
15 Amakubo gaabwe makyamukyamu, N'okugenda kwabwe kwenyoolanyoola:
16 Okukuwonyanga eri omukazi omugenyi, Eri omugenyi anyumiriza n'ebigambo bye;
17 Aleka omukwano ogw'omu buto bwe, Ne yeerabira endagaano ya Katonda we:
18 Kubanga ennyumba ye etwala mu kufa, N'amakubo ge eri abafu:
19 Tewali abagenda gy'ali abadda nate, So tebatuuka mu makubo ag'obulamu:
20 Olyoke otambulirenga mu kkubo ery'abasajja abalungi, N'okwata empenda ez'abatuukirivu.
21 Kubanga abagolokofu banaabeeranga mu nsi, N'abo abatuukirira balisigala omwo.
22 Naye ababi balimalibwawo okuva mu nsi, N'abo abasala enkwe balisimbulirwamu ddala.


text:
Zabbuli
Chapter 48
1 Mukama mukulu, agwanira okutenderezebwa ennyo, Mu kibuga kya Katonda waffe, ku lusozi lwe olutukuvu.
2 Olusozi Sayuuni lulungi mu kugulumira kwalwo, Lye ssanyu ery'ensi yonna, ku njuyi ez'obukiika obwa kkono, Ekibuga kya kabaka omukulu.
3 Katonda yeetegeezezza mu mayumba gaakyo nga kye kiddukiro.
4 Kubanga, laba, bakabaka baakuŋŋaana, Ne bayitamu wamu.
5 Ne bakiraba, ne balyoka beewuunya; Ne batya, ne baanguwa okugenda.
6 Ensisi n'ebakwatira omwo; N'okulumwa, ng'omukazi azaala.
7 Omuyaga oguva ebuvanjuba Ogumenyesa amaato ag'e Talusiisi.
8 Nga bwe twawuliranga, bwe twalaba bwe tutyo mu kibuga kya Mukama w'eggye, mu kibuga kya Katonda waffe: Katonda anaakinywezanga emirembe gyonna. (Seera)
9 Twajjuukirira ekisa kyo, ai Katonda, Wakati mu yeekaalu yo.
10 Ng'erinnya lyo bwe liri, ai Katonda, Ettendo lyo bwe liri bwe lityo okutuusa enkomerero y'ensi: Omukono gwo ogwa ddyo gujjudde obutuukirivu.
11 Olusozi Sayuuni lusanyuke, Abawala ba Yuda bajaguze, Olw'emisango gyo.
12 Mutambule okwetooloola Sayuuni, mukibunye: Mubale ebigo byakyo.
13 Mwekalirize enkomera zaakyo. Mulowooze amayumba gaakyo; Mulyoke mubibuulire emirembe egigenda okujja.
14 Kubanga Katonda oyo ye Katonda waffe emirembe n'emirembe: Ye anaabeeranga omusaale waffe okutuusa ku kufa.


text:
Essuula 12
1 Kale naffe, bwe tulina olufu lw'abajulirwa olwenkana awo olutwetoolodde, twambulenga buli ekizitowa n'ekibi ekyegatta naffe, tuddukenga n'okugumiikiriza okuwakana okuteekeddwa mu maaso gaffe,
2 nga tutunuulira Yesu yekka omukulu w'okukkiriza kwaffe era omutuukiriza waakwo, olw'essanyu eryateekebwa mu maaso ge eyagumiikiriza omusalaba, ng'anyooma ensonyi, n'atuula ku mukono ogwa ddyo ogw'entebe ya Katonda.
3 Kubanga mumulowooze oyo eyagumiikiriza empaka embi ezenkana awo ez'abakola ebibi ku bo bennyini, mulemenga okukoowa, nga muddirira mu mmeeme zammwe.
4 Temunnawakana okutuusa ku musaayi nga mulwana n'ekibi:
5 era mwerabidde ekigambo ekibuulirira, ekyogera nammwe ng'abaana nti Mwana wange, tonyoomanga kukangavvula kwa Mukama, So toddiriranga bw'akunenyanga;
6 Kubanga Mukama gw'ayagala amukangavvula, Era akuba buli mwana gw'akkiriza.
7 Olw'okukangavvulwa kyemunaavanga mugumiikiriza; Katonda abakola ng'abaana; kuba mwana ki kitaawe gw'atakangavvula?
8 Naye bwe munaabeeranga awatali kukangavvulwa, okugwana okututuukako fenna, muli beebolereze, so si baana.
9 Nate twalina bakitaffe ab'omubiri gwaffe abaatukangavvulanga, ne tubassangamu ekitiibwa: tetulisinga nnyo okugonderanga Kitaawe w'emyoyo, ne tuba abalamu?
10 Kubanga bo baatukangavvuliranga ennaku si nnyingi olw'okwegasa bo; naye oyo atukangavvula olw'okutugasa, tulyoke tufune omugabo ku butukuvu bwe.
11 Okukakangavvulwa kwonna mu biro ebya kaakano tekufaanana nga kwa ssanyu wabula kwa nnaku: naye oluvannyuma kubala ebibala eby'emirembe eri abo abayigirizibwa mu kwo; bye by'obutuukirivu.
12 Kale mugololenga emikono egirengejja, n'amaviivi agakozimba;
13 era mukubirenga ebigere byammwe ama kubo amagolokofu, awenyera alemenga okugavaamu, naye awonenga buwonyi.
14 Mugobererenga emirembe eri abantu bonna, n'obutukuvu, awatali obwo siwali aliraba Mukama:
15 nga mutunuulira nnyo walemenga okuba omuntu yenna aweebuuka mu kisa kya Katonda; ekikolo kyonna eky'okukaawa kiremenga okuloka n'okubeeraliikiriza, era ne kigwagwawaza abangi;
16 walemenga okubeera omwenzi, oba atatya Katonda, nga Esawu, eyatunda obusika bwe olw'akawumbo k'emmere akamu.
17 Kubanga mumanyi nga era oluvannyuma bwe yayagala okusikira omukisa, n'agaanibwa (kubanga teyalaba bbanga lya kwenenyezaamu), newakubadde nga yagunoonya nnyo n'amaziga.
18 Kubanga temuzze ku lusozi olukwatibwako era olwaka n'omuliro, n'eri ekizikiza ekikutte zzigizigi, ne kibuyaga,
19 n'okuvuga kw'ekkondeere, n'eddoboozi ly'ebigambo; abaaliwulira ne beegayirira obutayongerwako kigambo lwa kubiri:
20 kubanga tebaakiyinza ekyalagirwa nti Newakubadde n'ekisolo bwe kikoma ku lusozi, kirikubibwa amayinja:
21 n'ebyalabika byali bya ntiisa bwe biti Musa n'okugamba n'agamba nti Ntidde nnyo era nkankanye:
22 naye muzze ku lusozi Sayuuni, ne ku kibuga kya Katonda omulamu, Yerusaalemi eky'omu ggulu, n'eri obukumi bwa bamalayika,
23 eri ekkuŋŋaaniro eddene era ekkanisa ey'ababereberye abaawandiikibwa mu ggulu, n'eri Katonda Omulamuzi wa bonna, n'eri emyoyo gy'abatuukirivu abaatuukirizibwa,
24 n'eri Yesu omubaka w'endagaano empya, n'eri omusaayi ogw'okumansira ogwogera ebirungi okusinga ogwa Abbeeri.
25 Mwekuume obutagaananga ayogera. Kubanga bali bwe bataalokoka, bwe baamugaana oyo eyabalabula ng'ayima mu nsi, ffe abakuba oyo atulabula ng'ayima mu ggulu tulisinga nnyo obutalokoka:
26 eyakankanya ensi n'eddoboozi lye mu biro biri: naye kaakano yasuubiza, ng'ayogera nti Ekyasigadde omulundi gumu ndinyeenya, si nsi yokka, naye era n'eggulu.
27 N'ekyo, nti Ekyasigadde omulundi gumu, kitegeeza okuggibwawo kw'ebyo ebikankanyizibwa, ng'ebyakolebwa, ebitakankanyizibwa biryoke bibeerewo.
28 Kale, bwe tuweebwa obwakabaka obutakankanyizibwa, tubenga n'ekisa, kituweerezese okuweereza okusiimibwa Katonda n'okwegendereza n'okutya:
29 kubanga Katonda waffe gwe muliro ogwokya.


text:
Ekyamateeka
Chapter 9
1 Wulira, ggwe Isiraeri: ogenda okusomoka Yoludaani leero, okuyingira okulya amawanga agakusinga obunene n'amaanyi, ebibuga ebinene ebyazimbibwako ebigo okutuuka mu ggulu,
2 abantu abanene abawanvu, abaana b'Anaki, b'omanyi, era be wawulirako nga bagamba nti Ani ayinza okuyimirira mu maaso g'abaana ba Anaki?
3 Kale manya leero nga Mukama Katonda wo ye wuuyo asomoka okukukulembera ng'omuliro ogwokya; ye alibazikiriza, era alibamegga mu maaso go: bw'otyo bw'olibagobamu, n'obazikiriza mangu, nga Mukama bwe yakugamba.
4 Toyogeranga mu mutima gwo, Mukama Katonda wo bw'alimala okubasindika mu maaso go, ng'ogamba nu Olw'obutuukirivu bwange Mukama kyavudde annyingiza okulya ensi eno: kubanga olw'obubi bw'amawanga ago Mukama kyava agagoba mu maaso go.
5 Si lwa butuukirivu bwo so si lwa bugolokofu bwa mutima gwo, kyova oyingira okulya ensi yaabwe: naye olw'obubi bw'amawanga ago Mukama Katonda wo kyava agagoba mu maaso go, era alyoke anyweze ekigambo Mukama kye yalayirira bajjajja bo, Ibulayimu, Isaaka, ne Yakobo.
6 Kale manya nga Mukama Katonda wo takuwa nsi eno nnungi okugirya lwa butuukirivu bwo; kubanga oli ggwanga eririna ensingo enkakanyavu.
7 Jjukira teweerabiranga bwe wasunguwaza Mukama Katonda wo mu ddungu: okuva ku lunaku lwe waviiramu mu nsi y'e Misiri okutuusa lwe mwajja mu kifo kino; mujeemera Mukama.
8 Era ne ku Kolebu mwasunguwaza Mukama, Mukama n'abanyiigira okubazikiriza.
9 Bwe nnali nga mmaze okulinnya ku lusozi okuweebwa ebipande eby'amayinja, bye bipande eby'endagaano Mukama gye yalagaana nammwe, ne ndyoka mmala ku lusozi ennaku amakumi ana emisana n'ekiro; saalyanga mmere so saanywanga mazzi.
10 Mukama n’ampa ebipande bibiri eby'amayinja ebyawandiikibwako n'engalo ya Katonda; era ku byo kwawandiikibwa ng'ebigambo byonna bwe biri, Mukama bye yayogera nammwe ku lusozi ng'ayima wakati mu muliro ku lunaku olw'okukuŋŋaanirako.
11 Awo olwatuuka ennaku amakumi ana bwe zaayitawo emisana n'ekiro, Mukama n'ampa ebipande ebibiri eby'amayinja, bye bipande eby'endagaano.
12 Mukama n'aŋŋamba nti Golokoka ove wano oserengete mangu: kubanga abantu bo be waggya mu Misiri beeyoonoonye; bakyamye mangu okuva mu kkubo lye nnabalagira; beekoledde ekifaanaayi ekisaanuuse.
13 Era Mukama ne yeeyongera n'aŋŋamba nti Ndabye eggwanga lino, era, laba, lye ggwanga eririna ensingo enkakanyavu:
14 ndeka mbazikirize, nsangule erinnya lyabwe wansi w'eggulu: era ndifuula ggwe eggwanga eribasinga amaanyi n'obukulu.
15 Awo ne nkyuka ne nva ku lusozi, era olusozi nga lwaka omuliro: n’ebipande eby'endagaano byombi nga biri mu mikono gyange gyombi.
16 Ne ntunula, era, laba, mwali mumaze okusobya ku Mukama Katonda wammwe; mwali mumaze okwekolera ennyana ensaanuuse: mwali mumaze okukyama amangu okuva mu kkubo Mukama lye yabalagira.
17 Ne nkwata ebipande byombi, ne mbisuula mu mikono gyange gyombi, ne mbimenya mu maaso gammwe.
18 Ne nvuunamira mu maaso ga Mukama, ng'olubereberye, ennaku amakumi ana emisana n'ekiro; saalyanga mmere so saanywanga mazzi; olw'okwonoona kwammwe kwonna kwe mwayonoona, nga mukola ekyali mu maaso ga Mukama ekibi okumusunguwaza.
19 Kubanga natya obusungu n'ekiruyi, Mukama bwe yali abasunguwalidde okubazikiriza. Naye Mukama n’ampulira n'omulundi guli.
20 Mukama n’asunguwalira nnyo Alooni okumuzikiriza: era ne nsabira ne Alooni mu biro ebyo.
21 Ne nzirira ekibi kyammwe, ennyana gye mwali mukoze, ne ngyokya omuliro, ne ngisambirira, nga ngisekulasekula nnyo, okutuusa lwe yafaanana ng'enfuufu: ne nsuula enfuufu yaayo mu kagga akaserengeta okuva ku lusozi.
22 Era e Tabera, n’e Masa, n'e Kiberosukataava mwasunguwalizaayo Mukama.
23 Awo Mukama bwe yabatuma okuva e Kadesubanea, ng'ayogera nti Mwambuke mulye ensi gye mbawadde; ne mulyoka mujeemera ekiragiro kya Mukama Katonda wammwe, so temwamukkiriza, so temwawulira ddoboozi lye.
24 Mujeemera Mukama okuva ku lunaku lwe nnabamanya.
25 Awo ne nvuunamira mu maaso ga Mukama ennaku amakumi ana emisana n’ekiro ze nnavuunamirira; kubanga Mukama yali ayogedde ng'agenda okubazikiriza.
26 Ne nsaba Mukama ne njogera nti Ai Mukama Katonda, tozikiriza bantu bo na busika bwo, be wanunula olw'obukulu bwo, be waggya mu Misiri n'engalo ez'amaanyi.
27 Jjukira abaddu bo, Ibulayimu, Isaaka, ne Yakobo; totunuulira bukakanyavu bwa bantu bano newakubadde obubi bwabwe newakubadde okwonoona kwabwe:
28 ensi gye watuggyamu ereme okwogera nti Kubanga Mukama teyayinza kubaleeta: mu nsi gye yabasuubiza; era kubanga yabakyawa, kyeyava abafulumya mu ddungu okubatta.
29 Naye be bantu bo, era bwe busika bwo, be waggyamu n'obuyinza bwo obungi n’omukono gwo ogwagololwa.


text:
BAKULU bannange muli mutya? Mwebale emirimu n’okuweereza eggwanga. Ekituufu kiri nti ebula mbale tutuuke ku mazaalibwa ga Mukama waffe Yesu Kristu.
Lunaku lukulu era nkimanyi nti mutandise okulwetegekera. Bakulu bannange abamu mufumbye Ssekukkulu eziwera nga n’abamu emmere gye mwefumbidde tekyabawoomera nga mulabika mwagala kukyusaako.
Ekyo nkiraba era kye kiseera mulowooze ku by’okugendako ‘awutu’ mu ggandaalo lya Ssekukkulu naddala famire yo bw’eba si nnene nnyo.
Oyinza okugikwata n’ogiteeka mu mmotoka ne mugenda mu wooteeri oba bbiici ne muliira eyo ekyemisana nga bwe musanyuka.
N’oluusi muyinza n’okufuna ebisulo ne musulayo okukyusa ku mbeera. Omanyi nammwe mwetaaga okufuna eggandaalo nga mwesonyiwa okukola emirimu ng’okufumba.
Ate ennaku zino tulina wooteeri ezifumba emmere etali ya bulijjo ng’ey’Ekiyindi, Abachina nga muyinza okusalawo okulya eyo. Mbasaba mweggyemu n’endowooza nti wooteeri y’abenzi bokka.
Ate mutambuleko n’obuyimba obuseneekerevu, firimu n’ebirala ebijja okubayamba okubateeka mu mmudu.
Wabula bino okubituukako muteekwa okuba nga mukwatagana bulungi nga famire era buli omu asuubirwa okuteemu ky’aba asobodde eggandaalo libanyumire.


text:
Omukazi eyafunye obutakkaanya ne bba addukidde mu FIDA ng’ayagala afune olukusa okubeera n’abaana be b’agamba nti bakyali bato ng’ate omu mulwadde yeetaaga obujjanjabi bwa maama we.
Agnes Nakalema omutuuze w’e Kibuli Mutajjaazi mu ggombolola y’e Makindye agamba nti bba Lawrence Kyagulanyi yamulagajjalira oluvannyuma lw’okufuna omukazi omulala.
Agamba nti n’omulimu gwe yali akola bba yagumulemesa n’amuloopa ku poliisi e Kabalagala nti talabirira baana. Bwe baamusiba n’agenda n’ababbayo nga kati bali wa muggya we.
Yategeezezza nti awulira nga ssi mumativu olw’embeera y’abaana be. Ayagala abeere nabo ate nga ne taata waabwe abawa obuyambi bwa 200,000/- buli wiiki.
Bawandiikidde Kyagulanyi ebbaluwa emuyita bagonjoole ensonga zino.


text:
MULIYO mutya bawala bange. Mbeebaza olw’engeri ey’obuvunaanyizibwa gye mukuttemu ensonga z’amaka gammwe. Ng’omukazi omufumbo ekimu ku bintu ebikulu ebikusuubirwamu kwe kuba omukazi omukozi,omukwatampola n’embeera endala ey’ekika kino.
Leero ensonga endeese ya ngeri eteri nnung’amu gye mukuttemu ensonga z’obufumbo gye njagala mugonjoole. Omukazi okubulwa omubeezi kye kimu ku bintu ebisinga okunyiga.
Eno y’ensonga lwaki ggwe Katonda gw’awadde omwami osaana okumwebaza n’okumusiima mu ngeri ey’enjawulo. Naye nno mmwe ababalina kino temukimanyi y’ensonga lwaki mutuuka ku ssa ly’okubajolonga, okubasiimuulizaako ettoomi n’obutabalabawo. Omusajja kye kimu ku by’obugagga by’olina ky’otosaanye kugalabanja. K’abe mutono, mwavu oba ow’engeri yonna, weebaze Katonda buli bbanga olw’okumukuwa.
Buli lw’otokkiriza nti oyo ye musajja Katonda gwe yakuwa, ojja kwesanga ng’otomedde enkonge ezinaakulekera ebisago by’otoyinza kweggyako obulamu bwo, olw’okunoonya oyo gw’olowooza nti ye sayizi yo.
Ate musaana mumanye nti mu nsi temuliimu muntu atuukiridde. Oyo gw’olaba ng’eyatuuka n’okumwegomba naye alina ebizibu bye oluusi by’otosobola kugumiikiriza.
Ekituufu kiri nti ekitiibwa kyo ng’omukazi kwe kwekuumira musajja wo ng’akalira. Naye ggwe atabaala mu basajja ng’onoonya oyo alina by’olowooza nti owuwo tabirina nkusekeredde.
Okukuuma ekitiibwa kyo eky’obufumbo kye kijja okukufuula omukazi ow’embala.
Naye okukkiriza buli ayagala okukukwata ku kutu omuli n’abo abasaagirira ojja kusemba nakyo. Akuume...


text:
Bya Martin Ndijjo
Buli mwaka ensiike y’okuyimba abeeramu okuvuganya okw’amaanyi ne 2015 gutandikidde mu ggiya, abayimbi abapya bwe batandise okwepikira abakadde okubakeesa emiziki babamenyewo.
Ku ludda lw’abakyala omu ku bayimbi b’olina okutunuulira omwaka guno ye Princess Amiirah amannya ge amatuufu Ruth Kiwummulo.
W’osomera bino amaze okufulumya vidiyo y’oluyimba lwe olupya ‘Onsaaliza’ nga luno alugasse ku: Musango Gwammwe, Jangu Onkwekule ne Hot cake.
“Onsaaliza kyokka ate ng’oli wange sibitegeera wannema okumanyiiza amaaso ….
This a dream coming true…... kabaani ku ndongo beibbi sijja kuvaako….” Bye bimu ku bigambo by’akozesa mu luyimba luno.
Ono twamusisinkanye n’ayogera ku bikwata ku vidiyo eno wamu n’obulamu bwe obw’okuyimba era emboozi yaffe yatambudde bw’eti.
Kiwummulo n’omuvubuka mu vidiyo y’oluyimba lwa Onsaaliza
Maama ng’onyirira?
Hahaha…. Mwana ggwe, ezo ssaala zammwe.
Mu Onsaaliza oyimba ku ki?
Luyimba lwa mukwano. Waliwo omuntu gw’oyinza okwagala ne mumala ebbanga naye nga tasalako ku laavu gy’akuwa okuggyako okwongera okukula buli kiseera mu butuufu nga buli kiseera omulaba ng’akusaaliza.
Kituufu nti mu luyimba luno weeyimbako era ne kadaali gwe wasibye oli mu kwegezaamu?
Nedda, wadde nga nange laavu ey’ekika kino ngyagala naye okuyiiya oluyimba luno nasinziira ku mukwano gwa baliraanwa bange ogusaaliza.
Kiwummulo mu kimu ku bitundu bya vidiyo y’oluyimba lwa Onsaaliza
Olwo kadaali n’empingu ebiri mu vidiyo bitegeeza ki?
Enkolagana wakati w’ababiri etegenda kuggwaawo. Vidiyo yakumazeko ssente mmeka?
Byonna awamu obukadde buna.
Mu myaka ena okuva kati weeraba wa mu nsiike y’okuyimba?
Njagala kubeera mukyala asinga ettutumu.
Muyimbi ki gwe weegomba wano mu ggwanga era lwaki?
Ha. Angella Kalule ankolera, annyimbira bulungi.


text:
Yeremiya
Chapter 12
1 Oli mutuukirivu, ai Mukama, bwe mpoza naawe: naye era nandibadde ne kye nkunnyonnyolayoko: ekkubo ery'ababi lirabira ki omukisa? batereerera ki abo bonna abalimbalimba ennyo?
2 Wabasimba, weewaawo, basimbye emmizi; bamera, weewaawo, babala ebibala: oli kumpi mu kamwa kaabwe, oli wala n'emmeeme yaabwe.
3 Naye ggwe, ai Mukama, ommanyi; ondaba n'okema omutima gwange bwe gufaanana gy'oli: basike ng'endiga ez'okusalibwa, obategekere olunaku olw'okuttirako.
4 Ensi erituusa wa okuwuubaala, n'emiddo egy'omu nsi yonna ne giwotoka? olw'obubi bw'abo abagirimu ensolo kyeziva zimalibwawo, n'ennyonyi; kubanga bayogera nti Taliraba nkomerero yaffe ya luvannyuma.
5 Oba ng'oddukidde wamu n'abatambula n'ebigere ne bakukooyesa, kale oyinza otya okuwakana n'embalaasi? era newakubadde nga weegolodde mu nsi ey'emirembe, naye olikola otya mu malala ga Yoludaani?
6 Kubanga era ne baganda bo n'ennyumba ya kitaawo, era nabo bakulimbyelimbye; era nabo balangirizza ennyuma wo: tobakkirizanga ne bwe bakugamba ebigambo ebirungi.
7 Ndese ennyumba yange, nsudde obusika bwange; mpaddeyo oyo emmeeme yange gw'eyagala ennyo nnyini mu mukono gw'abalabe be.
8 Obusika bwange bufuuse gye ndi ng'empologoma mu kibira: ayimusizza eddoboozi lye ku nze; kyenvudde mmukyawa.
9 Obusika bwange buli gye ndi ng'ennyonyi eyigga ey'amabala? ennyonyi eziyigga zimulumbye enjuyi zonna? mugende mukuŋŋaanye ensolo zonna ez'omu nsiko, muzireete zirye.
10 Abasumba bangi boonoonye olusuku lwange olw'emizabbibu, balinnyiridde omugabo gwange n'ebigere, omugabo gwange ogusanyusa bagufudde ddungu omutali muntu.
11 Bagufudde matongo; guwuubaala gye ndi nga gulekeddwayo; ensi yonna efuuse matongo, kubanga tewali muntu agissaako mwoyo.
12 Abanyazi batuuse ku nsozi zonna ez'obweru mu ddungu: kubanga ekitala kya Mukama kirya okuva ku nkomerero y'ensi okutuuka ku nkomerero y'ensi: tewali kintu ekirina omubiri ekirina emirembe.
13 Basiga eŋŋaano, bakungudde amaggwa; beerumya bo bennyini, so tebaliiko kye bagasizza: era mulikwatibwa ensonyi olw'ebibala byammwe olw'ekiruyi kya Mukama.
14 Bw'ati bw'ayogera Mukama eri baliraanwa bange bonna ababi abakoma ku busika bwe nnasisa abantu bange Isiraeri nti Laba, ndibasimbula mu nsi yaabwe, era ndisimbula ennyumba ya Yuda wakati mu bo.
15 Awo olulituuka bwe ndiba nga mmaze okubasimbula, ndikomawo ne mbakwatirwa ekisa; era ndibakomyawo buli muntu mu busika bwe na buli muntu mu nsi y'ewaabwe.
16 Awo olulituuka bwe balinyiikira okuyiga amakubo g'abantu bange, okulayira erinnya lyange nti Nga Mukama bw'ali omulamu; era nga bwe baayigirizanga abantu bange okulayira Baali; kale balizimbibwa wakati mu bantu bange.
17 Naye bwe batalikkiriza kuwulira, awo ndisimbula eggwanga eryo, nga nsimbula era nga ndizikiriza, bw'ayogera Mukama.


text:
Zabbuli
Chapter 19
1 Eggulu lyogera ekitiibwa kya Katonda: N'ebbanga libuulira emirimu gy'emikono gye.
2 Omusana gugamba ebigambo omusana, N'ekiro kiraga amagezi ekiro.
3 Siwali bigambo newakubadde olulimi; Eddoboozi lyabyo teriwulikika.
4 Okuyigiriza kwabyo kubunye mu nsi zonna, N'ebigambo byabyo okutuuka ku nkomerero y'ensi. Abiteekeddemu enjuba eweema,
5 Eri ng'awasa omugole ng'ava mu nju ye, Era esanyuka ng'ow'amaanyi okuyita mu lugendo lwayo.
6 Evaayo ku nkomerero y'eggulu, Ne yeetooloola okutuuka ku nkomerero yaalyo: So tewali kintu ekikwekebwa mu kwokya kwayo.
7 Etteeka lya Mukama lyatuukirira, erikomyawo emmeeme: Okutegeeza kwa Mukama kunywevu, okuwa abasirusiru amagezi.
8 Okuyigiriza kwa Mukama kwabutuukirivu, okusanyusa omutima: Ekiragiro kya Mukama kirongoofu, ekyakira amaaso.
9 Entiisa ya Mukama nnungi, ya lubeerera emirembe gyonna: Emisango gya Mukama gya mazima, gya butuukirivu ddala:
10 Bisaanira okubiyaayaanira okusinga ezaabu, era n'ezaabu ennyingi ennungi: Biwoomerera okusinga omubisi gw'enjuki n'ebisenge byagwo.
11 Era ebyo bye birabula omuddu wo: Mu kubyekuuma mulimu empeera ennene.
12 Ani ayinza okukebera ebyonoono bye? Onnongoose mu bibi ebikisibwa.
13 Era ne mu by'amalala oziyize omuddu wo; Bireme okumpangula: bwe ntyo bwe nnaabanga eyatuukirira, So omusango ogw'okwonoona okunene tegulinsinga.
14 Ebigambo eby'omu kamwa kange n'okulowooza okw'omu mutima gwange bisiimibwe mu maaso go, Ai Mukama, olwazi lwange, era omununuzi wange.


text:
Koseya
Chapter 5
1 Muwulire kino, mmwe bakabona, era muwulirize, mmwe ennyumba ya Isiraeri, era mutege amatu, mmwe ennyumba ya kabaka, kubanga omusango guno gwammwe; kubanga mwabanga ekyambika e Mizupa, era ekitimba ekyasuulibwa ku Taboli.
2 Era abajeemu bagenze nnyo wansi nga batta; naye nze ndi munenya w'abo bonna.
3 Mmanyi Efulayimu, so ne Isiraeri tankisibwa: kubanga kaakano, ai Efulayimu, okoze eby'obwenzi, Isiaeri ayonoonese.
4 Ebikolwa byabwe tebibagaanye kukyukira Katonda waabwe: kubanga omwoyo ogw'obwenzi guli mu bo, so tebamanyi Mukama.
5 Era amalala ga Isiraeri gaba mujulirwa gy'ali mu maaso ge: Isiraeri ne Efulayimu kyebaliva beesittala mu butali butuukirivu bwabwe: era ne Yuda alyesittalira wamu nabo.
6 Baligenda n'embuzi zaabwe n'ente zaabwe okunoonya Mukama; naye tebalimulaba: abeeyawuddeko.
7 Bakuusizza Mukama; kubanga bazadde abaana ab'amakiro: kaakano omwezi ogwakaboneka gulibalya wamu n'ennimiro zaabwe.
8 Mufuuwe eŋŋombe mu Gibeya n'ekkondeere mu Laama: mulaye eŋŋoma e Besaveni; nti Ennyuma wo, ai Benyamini.
9 Efulayimu alifuuka matongo ku lunaku olw'okunenyezebwako: mmanyisizza mu bika bya Isiraeri ebyo ebitalirema kubaawo.
10 Abakungu ba Yuda bali ng'abo abajjulula akabonero k'ensalo: ndifuka obusungu bwange ku bo ng'amazzi.
11 Efulayimu ajoogeddwa, abetenteddwa mu kusalirwa omusango; kubanga yakkiriza okutambula okugoberera ekiragiro.
12 Kyenvudde mbeera eri Efulayimu ng'ennyenje, n'eri ennyumba ya Yuda ng'okuvunda.
13 Efulayimu bwe yalaba endwadde ye, ne Yuda n'alaba ekiwundu kye, kale Efulayimu n'agenda eri Obwasuli n'atumira kabaka Yalebu: naye tayinza kubawonya, so talibavumula ekiwundu kyammwe.
14 Kubanga ndiba eri Efulayimu ng'empologoma, era ng'empologoma ento eri ennyumba ya Yuda: nze, nze mwene, nditaagula ne nvaawo; nditwalira ddala so tewaliba wa kuwonya.
15 Ndigenda ne nzirayo mu kifo kyange okutuusa lwe balikkiriza okusobya kwabwe, ne banoonya amaaso gange: mu kubonyaabonyezebwa kwabwe mwe balinyiikirira okunnoonya.


text:
OMUKWANO gufaananamu ebimera nti okumeruka obulungi gwetaagamu enkuba oba okufukirira.
Mu ngeri y'emu waliwo ebintu naddala mu mbeera ya leero ebisobozesa omukwano okutandika n'amaanyi.
Ng'omusajja alabye omuwala gw'oyagala okukwana,waliwo ebirabo by'olina okulowoozaako amangu okusobola okumutengula omutima. Bino bye bimu ku byo;
Eccupa ya wayini oba busiki
Wayini kyakunywa kya muwendo mu nsonga ezeekuusa mu mukwano era oyo gw'okiwadde alaba ng'oli wa muwendo mu bulamu bwe. y'ensonga lwaki tayinza butakyusa mutima gwe kuguggya gy'oli.
Essimu
Waliwo ebika by'essimu ebirabika nga bya njawulo nnyo. Essimu ey'ekika kino bw'ogiwa omuwala yenna akuteeka mu kiti kirala olwo ebirowoozo bye n'abizza gy'oli.Okumukyusa obulungi tambula naye omuwe omukisa okulonda ekika ky'awulira nga kye kimugyamu.
Ebyambalo
Engatto n'ebiteeteeyi birina ekifo mu kukyusa omutima gw'omukazi. Mu mbeera eno kikwetaagisa okubironda n'obwegendereza oba okutambula naye. Ebintu eby'ekika kino ne bwe bitaba bya bbeeyi nnyo, bikyusa omutima.
Ebyokulya
Mu maduuka amanene mulimu eby'okulya eby'ebbeeyi ebirina obubaka bw'omukwano obw'enjawulo eri omuntu gw'oyagala. Omuzabbibu, ‘cokuleti’, sswiiti w'akati n'eby'okulya ebirala bingi bikyusa omutima gw'omukazi mu ddaakiika ntono n'aguzza gy'oli.
Ebifaananyi
Omuwala ow'ekika kino mutwaleko mu situdiyo ey'omulembe omusasulire okwekubisa ebifaananyi. Bw'aba akkirizza weekubiseeko naye mu ngeri ez'enjawulo.
Okuwuga
Abawala bangi baagala nnyo okuwuga. Ow'ekika kino musasulire okuwuga era bwe kiba kisoboka muwerekereko obeewo ng'awuga oba naawe okwenyigiramu.
Ekyeggulo
Mu kifo eky'ebbeeyi kitengula mangu omutima gw'omukazi yenna ne bw’aba talowoozanga kukuganza. Ow'ekika kino mutwale mu kifo okusinziira ku busobozi bwo omuteekemu ssente. Ne bw’oba mu kyalo era wabaayo obufo obulungi gye muyinza okulya emmere ennungi.
Munaagenda okuva eno nga mulina we mutuuse.
Wabula jjukira nti waliwo abawala abayaaye abayinza okukuliira ebibyo kyokka ne batakola ku nsonga zo.


text:
Bya HENRY NSUBUGA
BAMALAAYA abeetundira ebusukka kkubo wa Klezia ne ku kikomera kyayo e Mukono bagobeddwawo.
Abatuuze mu kibuga ky’e Mukono bawalirizza abakulembeze okugoba bamalaaya ababadde beetundira mu luggya lwa Klezia eno ne batuuka n’okuyimiriza bakasitoma baabwe ku kikomera kya Klezia.
Atwala ebyokwerinda ku lukiiko lwa Mukono Central Division, William Makumbi yategeezezza ng’ali mu lukiiko lw’ebyokwerinda mu Ggulu A, nti abatuuze beemulugunyizza ku bamalaaya bano be baagambye nti babadde basusse okubeera obukunya mu luggya lwa Klezia ssaako okukolera emirimu gyabwe ku kikomera kya Klezia kye baagambye nti kivvoola ekifo kya Katonda kino n’eddiini.
“Bamalaaya bangi abagobeddwa e Kampala nga kati babadde bagumba ku bbaala emanyiddwa ng’eya King nga wano we basinziira ne beeyanika mu luggya lwa Klezia ebusukka kkubo ng’ate obudde bwe bugenda nga basala n’ekkubo ne badda ku kikomera kya Klezia. Eky’ensonyi bano emirimu bagitandika bukyali ku ssaawa nga 3:00 ez’ekiro.
Ebbaala ya King ku luguudo oluva e Kampala okugenda e Jinja ng’onootera okutuuka mu kabuga k’e Wantoni e Mukono, etunudde mu Klezia ya St. Paul mu kibuga ky’e Mukono y’egambibwa okuba empuku ya bamalaaya bano abagenze nga beeyongera ennaku zino.
Richard Kafuko omu ku batuuze mu kibuga ky’e Mukono yategeezezza nti bw’owuliriza ebigambo ebyogerwa bamalaaya bano ate nga babeera bangi nga n’okwambala kumpi bali bukunya, tolemwa kusinduukirirwa mmeeme. Yagambye nti baludde nga balina ennyiike eri abakulembeze b’ekibuga okulaba nga babaddenga batunula butunuzi ng’ekikolwa kino kigenda mu maaso mu kifo kya Katonda kino.
Makumbi era yagambye nti bano tebakoma ku kuwera wabula beekobaana n’abayaaye ne banyaga oluusi ne bakuba n’abasajja abagendayo okubagula nga gye buvuddeko baliko n’omuntu ayamba ku poliisi y’e Mukono gwe baafumita ebiso ky’agambye nti bafuuse baabulabe mu kitundu.
Meeya w’e Mukono Johnson Muyanja Ssenyonga yategeezezza nti bamalaaya bano baakusindiikirizibwa mu bukambwe okuva mu kifo kino ssinga banaagaana okuvaawo mu mirembe nga bwe baasabiddwa.
Tulina okusoomoozebwa nti tewali tteeka lyamaanyi livunaana bantu bano. Tulowooza okukola etteeka ng’ekibuga (by-law) mwe tujja okuyita okwegobako abantu bano.
Rev. Fr. Paul Ssebitoogo nga ye bwanamukulu w’ekigo kya St. Paul, yasiimye abakulembeze b’ekibuga olw’okubawonya bamalaaya bano be yagambye nti babadde baabafuukira dda ekizibu.
Yasabye baleme kubagoba wano wokka olwo basirike wabula babalondoole bakwatibweko babuulirirwe nga beeyambisa bannaddiini okuva mu nzikiriza ez’enjawulo basobole okweddako n’okuddamu okufuuka abantu ab’omugaso eri eggwanga.


text:
Zabbuli
Chapter 86
1 Otege okutu kwo, ai Mukama, onziremu; Kubanga nze ndi mwavu, sirina bintu.
2 Okuume emmeeme yange; kubanga nze ntya Katonda: Ai ggwe Katonda wange, olokole omuddu wo akwesiga.
3 Onsaasire, ai Mukama; Kubanga nkukoowoola ggwe okuzibya obudde.
4 Osanyuse emmeeme y'omuddu wo; Kubanga nnyimusa emmeeme yange eri ggwe, ai Mukama.
5 Kubanga ggwe, Mukama, oli mulungi, oyanguwa okusonyiwa, Era ojjula ekisa eri abo bonna abakukoowoola.
6 Otege okutu, ai Mukama, eri okusaba kwange; Owulire eddoboozi ery’okwegayirira kwange.
7 Ku lunaku olw'okunakuwala kwange ndikukoowoola; Kubanga olinziramu.
8 Tewali afaanana nga ggwe mu bakatonda, ai Mukama; So tewali bikolwa ebiri ng'ebibyo.
9 Amawanga gonna ge wakola galijja, galisinza mu maaso go, ai Mukama; Era galigulumiza erinnya lyo.
10 Kubanga ggwe mukulu, era okola eby'ekitalo: Ggwe Katonda wekka.
11 Onjigirizenga ekkubo lyo, ai Mukama; naatambuliranga mu mazima go: Ogatte wamu omutima gwange gutye erinnya lyo.
12 Naakutenderezanga, ai Mukama Katonda wange, n'omutima gwange gwonna; Era naagulumizanga erinnya lyo emirembe gyonna.
13 Kubanga okusaasira kwo kungi gye ndi; Era wawonya emmeeme yange mu bunnya obuli wansi ennyo.
14 Ai Katonda, ab'amalala bangolokokeddeko, N'ekibiina eky'abatemu banoonyezza emmeeme yange, So tebakutadde ggwe mu maaso gaabwe.
15 Naye ggwe, ai Mukama, oli Katonda ajjula okusaasira, ow'ekisa, Alwawo okusunguwala, alina okusaasira n'amazima amangi.
16 Onkyukire, onsaasire; Owe omuddu wo amaanyi go, Olokole omwana w'omuzaana wo.
17 Ondage akabonero olw'obulungi; Abankyaye bakalabe bakwatibwe ensonyi. Kubanga ggwe, ai Mukama, onnyambye, era onsanyusizza.


text:
Danyeri
Chapter 6
1 Daliyo yalaba nga kirungi okukuza mu bwakabaka abaamasaza kikumi mu abiri, abalibuna obwakabaka bwonna:
2 nga waggulu waabwe eriyo abakulu basatu, omu ku abo nga ye Danyeri: abaamasaza abo babalenga omusolo mu maaso gaabwe, kabaka aleme okufiirwa.
3 Awo Danyeri oyo n'agulumizibwa okusinga abakulu n'abaamasaza, kubanga omwoyo omulungi ennyo gwali mu ye: era kabaka yali alowooza okumuwa okufuga obwakabaka bwonna.
4 Abakulu n'abaamasaza ne balyoka banoonya ensonga eneesinga Danyeri mu bigambo eby'obwakabaka: naye ne batayinza kulaba nsonga newakubadde akabi: kubanga yali mwesigwa, so ne watalabika mu ye kwonoona kwonna newakubadde akabi.
5 Awo abasajja abo ne boogera nti Tetugenda kulaba nsonga eneesinga Danyeri oyo, bwe tutaligiraba eri ye mu bigambo eby'amateeka ga Katonda we.
6 Awo abakulu abo n'abaamasaza ne bakuŋŋaana eri kabaka, ne bamugamba bwe bati nti Kabaka Daliyo, obenga omulamu emirembe gyonna.
7 Abakulu bonsatule ab'obwakabaka, abamyuka n'abaamasaza, abakungu n'abafuga, bateesezza wamu okuteeka etteeka lya kabaka, n'okulagira ekiragiro ekinywevu, nga buli anaasabanga katonda yenna oba muntu yenna ennaku amakumi asatu, wabula ng'asabye ggwe, ai kabaka, alisuulibwa mu mpuku ey'empologoma.
8 Kale, ai kabaka, lagira ekiragiro ekyo, era osse akabonero ko ku biwandiikiddwa ebyo, bireme okuwaanyisibwa, ng'amateeka ag'Abameedi n'Abaperusi bwe gali, agatajjulukuka.
9 Kabaka Daliyo kyeyava assa akabonero ke ku biwandiikiddwa n'ekiragiro.
10 Awo Danyeri bwe yananya ng'ebiwandiikiddwa bissibbwako akabonero, n'ayingira mu myumba ye: (era amadirisa ge gaali gagguddwawo mu nju ye nga goolekedde Yerusaalemi;) n'afukamiranga ku maviivi ge emirundi esatu buli lunaku, n'asaba, ne yeebaza mu maaso ga Katonda we, nga bwe yakolanga edda.
11 Awo abasajja abo ne bakuŋŋaana ne basanga Danyeri ng'asaba era nga yeegayirira mu maaso ga Katonda we.
12 Ne balyoka basembera, ne boogera mu maaso ga kabaka ku kiragiro kya kabaka: nti Tewassa kabonero ko ku kiragiro, nga buli anaasabanga katonda yenna oba muntu yenna ennaku amakumi asatu, wabula ng'asabye ggwe, ai kabaka, alisuulibwa mu mpuku ey'empologoma? Kabaka n'addamu n'ayogera nti Ekigambo ekyo kya mazima, ng'amateeka ag'Abameedi n'Abaperusi bwe gali agatajjulukuka.
13 Ne balyoka baddamu ne boogerera mu maaso ga kabaka nti Danyeri oyo, ow'omu baana ab'obunyage bwa Yuda, takulowooza, ai kabaka, newakubadde ekiragiro kye wassaako akabonero ko, naye asaba emirundi esatu buli lunaku.
14 Awo kabaka, bwe yawulira ebigambo ebyo, n'anyiiga nnyo, n'ateeka omutima gwe ku Danyeri okumuwonya: n'azibya obudde ng'ategana okumulokola.
15 Awo abasajja abo ne bakuŋŋaana eri kabaka, ne bagamba kabaka nti Tegeera, ai kabaka, nga lino lye tteeka ery'Abameedi n'Abaperusi, nti tewabanga kiragiro newakubadde etteeka kabaka ly'anyweza eriwaanyisikika.
16 Kabaka n'alyoka alagira, ne baleeta Danyeri, ne bamusuula mu mpuku ey'empologoma. Kabaka n'ayogera n'agamba Danyeri nti Katonda wo gw'oweerezanga bulijjo, oyo anaakuwonya.
17 Ne baleeta ejjinja, ne baliteeka ku mulyango gw'empuku: kabaka n'alissaako akabonero ke ye, era n'akabonero ak'abaami be: ekigambo kyonna kireme okuwaanyisibwa eri Danyeri.
18 Kabaka n'alyoka agenda mu lubiri lwe, ekiro ekyo n'atalya mmere: so tebaamuleetera bivuga mu maaso ge: otulo ne tumubula.
19 Awo kabaka n'akeera nnyo mu makya n'agolokoka, n'ayanguwa n'agenda ku mpuku ey’empologoma.
20 Era bwe yasembera ku mpuku awali Danyeri, n'ayogererera waggulu n'eddoboozi ery'ennaku: kabaka n'ayogera n'agamba Danyeri nti Ggwe Danyeri, omuddu wa Katonda omulamu, Katonda wo, gw'oweerezanga bulijjo, ayinza okukuwonya eri empologoma?
21 Danyeri n'alyoka agamba kabaka nti Ai kabaka, obenga omulamu emirembe gyonna.
22 Katonda wange yatumye malayika we, n'aziba emimwa gy'empologoma, ne zitankola bubi: kubanga mu maaso ge nalabika nga siriiko kabi: era ne mu maaso go, ai kabaka, sikolanga kabi.
23 Kabaka n'alyoka asanyuka nnyo nnyini, n'alagira okuggyamu Danyeri mu mpuku. Awo Danyeri n'aggibwa mu mpuku, so mpaawo kabi konna akaamulabwako, kubanga yali yeesize Katonda we.
24 Kabaka n'alagira, ne baleeta abasajja abo, abaaloopa Danyeri ne babasuula mu mpuku ey'empologoma, bo, n'abaana baabwe, ne bakazi baabwe: empologoma ne zibayinza, ne zimenyaamenya amagumba gaabwe gonna, nga tebannatuuka wansi ddala mu mpuku.
25 Awo kabaka Daliyo n'alyoka awandiikira abantu bonna, amawanga n'ennimi, abatuula mu nsi zonna: nti Emirembe gyeyongere gye muli.
26 Nteeka etteeka, mu matwale gonna ag'obwakabaka bwange abantu bakankanenga batyenga mu maaso ga Katonda wa Danyeri: kubanga oyo ye Katonda omulamu, era omunywevu emirembe gyonna, n'obwakabaka bwe bwe butalizikirizibwa n'okufuga kwe kulituukira ddala ku nkomerero:
27 awonya era alokola, era akola obubonero n'eby'amagero mu ggulu ne mu nsi: eyawonya Danyeri eri amaanyi g'empologoma.
28 Bw'atyo Danyeri oyo n'alaba omukisa mu mirembe gya Daliyo, ne mu mirembe gya Kuulo Omuperusi.


text:
Matayo
Chapter 23
1 Awo Yesu n'ayogera n'ebibiina n'abayigirizwa be,
2 ng'agamba nti Abawandiisi n'Abafalisaayo batudde ku ntebe ya Musa:
3 kale ebigambo byonna bye babagamba, mubikole mubikwate: naye temukola nga bo bwe bakola; kubanga boogera naye tebakola.
4 Era basiba emigugu egizitowa egiteetikkika, bagitikka abantu ku kibegabega; naye bo bennyini tebaagala kuginyeenyaako n'engalo yaabwe.
5 Naye ebikolwa byabwe byonna babikola era abantu babirabe, kubanga bagaziya fulakuteri zaabwe, era bongerako amatanvuwa,
6 era baagala ebifo eby'oku manjo ku mbaga, n'entebe ez'ekitiibwa mu makuŋŋaaniro,
7 n'okulamusibwa mu butale, n'okuyitibwa abantu nti Labbi.
8 Naye mmwe temuyitibwanga Labbi: kubanga, omuyigiriza wammwe ali omu, nammwe mwenna muli ba luganda.
9 Era temuyitanga muntu ku nsi kitammwe: kubanga Kitammwe ali omu, ali mu ggulu.
10 So temuyitibwanga balagirizi: kubanga omulagirizi wammwe ali omu, ye Kristo.
11 Naye mu mmwe abasinga obukulu anaabanga muweereza wammwe.
12 Na buli aneegulumizanga anakkakkanyizibwanga; na buli aneekakkanyanga anaagulumizibwanga.
13 Naye ziribasanga mmwe, abawandiisi n'Abafalisaayo, bannanfuusi kubanga muggalira obwakabaka obw'omu ggulu mu maaso g'abantu; kubanga mmwe temuyingira, n'abo ababa bayingira temubaganya kuyingira.
14 Ziribasanga mmwe, abawandiisi n'Abafalisaayo, bannanfuusi Kubanga mulya ennyumba za bannamwandu, era ne mwefuula abasaba ennyo: n'olwekyo mulibaako omusango ogusinga obunene.
15 Ziribasanga mmwe, abawandiisi n'Abafalisaayo, bannanfuusi kubanga mwetooloola mu nnyanja ne ku lukalu okukyusa omuntu omu naye bw'alabika, mumufuula mwana wa Ggeyeena emirundi ebiri okukira mmwe.
16 Ziribasanga mmwe, abasaale abazibe b'amaaso, abagamba nti Buli anaalayiranga yeekaalu, nga si kintu; naye buli anaalayiranga ezaabu ey'omu yeekaalu, ng'azzizza omusango.
17 Mmwe abasiru era abazibe b'amaaso; kubanga ekikira obukulu kiruwa, ezaabu, oba yeekaalu etukuza ezaabu?
18 Oba mugamba nti Omuntu bw'anaalayiranga ekyoto, nga si kintu; naye buli anaalayiranga ekitone ekiriko, ng'azzizza omusango.
19 Mmwe abazibe b'amaaso: kubanga ekikira obukulu kiruwa, ekitone, oba ekyoto ekitukuza ekitone?
20 Naye alayira ekyoto, alayira kyo, ne byonna ebiriko.
21 Naye alayira yeekaalu alayira yo, n'oyo atuula omwo.
22 Naye alayira eggulu, alayira ntebe ya Katonda, n'oyo agituulako.
23 Ziribasanga mmwe, abawandiisi n'Abafalisaayo, bannanfuusi! kubanga muwa ekitundu eky'ekkumi ekya nnabbugira ne aneta ne kkumino, ne mulekayo ebigambo ebikulu eby'amateeka, obutalyanga nsonga, n'ekisa, n'okukkirizanga: naye bino kyabagwanira okubikola, era na biri obutabirekaayo.
24 Mmwe abasaale abazibe b'amaaso abasengejja ensiri, ne mumira eŋŋamira.
25 Ziribasanga mmwe, abawandiisi n'Abafalisaayo, bannanfuusi! kubanga munaaza kungulu ku kikompe n'ekibya, naye munda mujjudde obunyazi n'obuteegendereza.
26 Ggwe Omufalisaayo omuzibe w'amaaso, sooka onaaze munda mu kikompe n’ekibya, ne kungulu kwakyo kulyoke kube kulungi.
27 Ziribasanga mmwe, abawandiisi n'Abafalisaayo, bannanfuusi kubanga mufaanana amalaalo agasiigibwa okutukula, agalabika kungulu nga gawoomye, naye munda mujjudde amagumba g'abafu, n'empitambi yonna.
28 Bwe mutyo nammwe kungulu mulabika mu bantu nga muli batuukirivu, naye munda mujjudde obunnanfuusi n'obujeemu.
29 Ziribasanga mmwe, abawandiisi n'Abafalisaayo, bannanfuusi! kubanga muzimba amalaalo ga bannabbi, muwoomya ebiggya by'abatuukirvu,
30 ne mugamba nti Singa twaliwo mu biro bya bajjajjaffe, tetwandissizza kimu nabo mu musaayi gwa bannabbi.
31 Bwe mutyo mwetegeeza mwekka nti muli baana baabwe abatta bannabbi.
32 Kale mujjuze ekigera kya bajjajjammwe.
33 Mmwe emisota, abaana b'embalasaasa, mulidduka mutya omusango ogwa Ggeyeena?
34 Laba, kyenva mbatumira bannabbi, n'ab'amagezi, n'abawandiisi: n'abamu ku bo mulibatta mulibakomerera; n'abalala mulibakuba emiggo mu makuŋŋaaniro gammwe, mulibayigganya mu byalo byonna:
35 mulyoke mujjirwe omusaayi gwonna omutuukirivu ogwayiika ku nsi, okusookera ku musaayi gwa Abiri oyo omutuukirivu okutuusa ku musaayi gwa Zaakaliya omwana wa Balakiya, gwe mwattira wakati wa yeekaalu n'ekyoto.
36 Mazima mbagamba nti Ebigambo bino byonna birituukirira ab'emirembe gino.
37 Yerusaalemi, Yerusaalemi, atta bannabbi, akasuukirira amayinja abantu abatumibwa gy'ali! emirundi emeka gye nnayagalira ddala okukuŋŋaanya abaana bo, ng'enkoko bw'ekunnaanya obwana bwayo munda w'ebiwaawaatiro byayo, ne mutayagala!
38 Laba, ennyumba yammwe ebalekeddwa kifulukwa.
39 Kubanga mbagamba nti Temulindabako n'akatono okusooka leero, okutuusa lwe mulyogera nti Aweebwa omukisa ajja mu linnya lya Mukama.


text:
Zabbuli
Chapter 119
1 Balina omukisa abo abatuukirira mu kkubo, Abatambulira mu mateeka ga Mukama.
2 Balina omukisa abo abeekuuma bye yategeeza, Abamunoonya n'omutima gwonna.
3 Weewaawo, abo tebakola ebitali bya butuukirivu; Batambulira mu makubo ge.
4 Watukuutira ebiragiro byo, Tubikwatenga nnyo.
5 Singa amakubo gange ganywedde Okukwata amateeka go!
6 Bwe ntyo bwe siikwatibwenga nsonyi, Bwe nnaalowoozanga bye walagira byonna.
7 Naakwebazanga n'omutima ogutalina bukuusa, Bwe ndiba nga njize emisango gyo egy'ensonga.
8 Naakwatanga amateeka go: Nkwegayiridde, tondekera ddala.
BEESI
9 Omuvubuka anaalongoosanga atya ekkubo lye? Nga yeegendereza ng'ekigambo kyo bwe kiri.
10 N'omutima gwange gwonna nkunoonyezza: Nkwegayiridde, nneme okukyama okuleka bye walagira.
11 Nterese ekigambo kyo mu mutima gwange, Nneme okwonoona mu maaso go.
12 Weebazibwa, ai Mukama: Onjigirizenga amateeka go.
13 N'emimwa gyange mbuulidde Emisango gyonna egy'akamwako.
14 Nsanyukidde ekkubo ly'ebyo bye wategeeza, Nga asanyukira obugagga bwonna.
15 Naafumiitirizanga ebiragiro byo. Era naalowoozanga amakubo go.
16 Naasanyukiranga amateeka go: Seerabirenga kigambo kyo.
GIMERI
17 Onkolere omuddu wo eby'ekisa ekingi, mbeerenga omulamu; Bwe ntyo bwe nnaakwatanga ekigambo kyo.
18 Onzibule amaaso gange, ndabe Eby'ekitalo ebiva mu mateeka go.
19 Nze ndi mutambuze mu nsi: Tonkisa bye walagira.
20 Emmeeme yange ekutuse olw'okuyaayaana Kw'eyaayaanira emisango gyo ebiro byonna.
21 Onenyezza ab'amalala abakolimirwa, Abakyama okuleka bye walagira.
22 Onzigyeko okuvumibwa n'okunyoomebwa; Kubanga neekuumye bye wategeeza.
23 Era n'abalangira batuula ne banjogerako obubi: Naye omuddu wo nafumiitiriza amateeka go.
24 Era bye wategeeza bye nsanyukira, Era ebyo be bantu be nteesa nabo.
DALESI
25 Emmeeme yange yeegasse n'enfuufu: Onzuukize ng'ekigambo kyo bwe kyo bwe kiri.
26 Nayatula amakubo gange, naawe n'onziramu: Onjigirize amateeka go.
27 Ontegeeze ntegeere ekkubo ery'ebiragiro byo: Ne ndyoka nfumutiriza emirimu gyo egy'ekitalo.
28 Emmeeme yange esaanuuse olw'okunyiikaala: Ompe amaanyi ng'ekigambo kyo bwe kiri.
29 Onziyeko ekkubo ery'obulimba: Era ompe amateeka go n'ekisa.
30 Neerobozezza ekkubo ery'obwesigwa: Emisango ngitadde mu maaso gange.
31 Neegatta n'ebyo bye wategeeza: Ai Mukama, tonkwasa nsonyi.
HE
32 Naddukiranga mu kkubo ly'ebyo bye walagira, Bw'oligaziya omutima gwange.
33 Onjigirize, ai Mukama, ekkubo ery'amateeka go; Nange naalyekuumanga okutuusa enkomerero.
34 Ompe amagezi, nange neekuumanga amateeka go; Weewaawo, naagakwatanga n'omutima gwange gwonna.
35 Ompise mu kkubo ly'ebyo bye walagira: Kubanga mu eryo mwe nsanyukira.
36 Okyuse omutima gwange eri ebyo bye wategeeza, So si eri kwegomba.
37 Owunjule amaaso gange galemenga okulaba ebitaliimu, Era onzuukize mu makubo go.
38 Onyweze ekigambo kyo eri omuddu wo, Ky'eky'okutyanga ggwe.
39 Ompunjulire ekivume kye ntya; Kubanga emisango gyo mirungi.
40 Laba, neegombanga ebiragiro byo: Onzuukirize mu butuukirivu bwo.
VAWU
41 Era n'okusaasira kwo kutuuke gye ndi, ai Mukama, Bwe bulokozi bwo, ng'ekigambo kyo bwe kiri.
42 Bwe ntyo bwe ndiba n'eky'okuddamu eri oyo anvuma; Kubanga neesiga ekigambo kyo.
43 So toggiramu ddala kigambo kya mazima mu kamwa kange; Kubanga naasuubiranga emisango gyo.
44 Bwe ntyo bwe nnaakwatanga amateeka go ennaku zonna Emirembe n'emirembe.
45 Era naatambulanga nga neeyabya; Kubanga nnoonyezza ebiragiro byo.
46 Era naayogeranga ku ebyo bye wategeeza mu maaso ga bakabaka, Ne sikwatibwa nsonyi.
47 Era naasanyukiranga ebyo bye walagira, Bye nnaayagalanga:
48 Era naayimusanga engalo zange eri ebyo bye walagira, bye nnaayagalanga: Era naafumiitirizanga mateeka go.
ZAYINI
49 Ojjukire ekigambo eri omuddu wo, Kubanga wansuubiza.
50 Eryo lye ssanyu lyange bwe mbonyaabonyezebwa: Kubanga ekigambo kyo kinzuukizizza.
51 Ab'amalala bansekeredde nnyo: Naye ne sseekooloobyanga okuva mu mateeka go.
52 Njijukidde emisango gyo egy'edda, ai Mukama, Ne nneesanyusa.
53 Obusungu obubuubuuka bunkutte, Olw'ababi abaleka amateeka go.
54 Amateeka go ge nnyimbirako Mu nnyumba ey'okutambula kwange.
55 Najjukiranga erinnya lyo ekiro, ai Mukama, Era nakwatanga amateeka go.
56 Ekigambo kino kyange, Okukuumanga ebiragiro byo.
KEESI
57 Mukama gwe mugabo gwange: Nayogera nga naakwatanga ebigambo byo.
58 Nasaba ekisa kyo n'omutima gwange gwonna: Onsaasire ng'ekigambo kyo bwe kiri.
59 Nalowooza amakubo gange, Ne nkyusa ebigere byange eri ebyo bye wategeeza.
60 Nayanguwa ne sirwawo, Okukwata ebyo bye walagira.
61 Emigwa egy'ababi gimbisse; Naye seerabidde mateeka go.
62 Mu ttumbi naagolokokanga okukwebaza Olw'emisango gyo egy'ensonga.
63 Nze ndi munne w'abo bonna abakutya, N'abo abakwata ebiragiro byo.
64 Ai Mukama, ensi ejjudde okusaasira kwo: Onjigirize amateeka go.
TEESI
65 Okoledde ebirungi omuddu wo, Ai Mukama, ng'ekigambo kyo bwe kiri.
66 Onjigirizenga okusala emisango egy'ensonga n'okutegeera; Kubanga nakkirizanga ebyo bye walagira.
67 Nga sinnabonyaabonyezebwa, nakyama; Naye kaakano nkwata ekigambo kyo.
68 Oli mulungi, era okola ebirungi; Onjigirizenga amateeka go.
69 Ab'amalala banjiiyirizzaako eky'obulimba: N'omutima gwange gwonna neekuumanga ebiragiro byo.
70 Omutima gwabwe gugezze ng'amasavu; Naye nze nsanyukira amateeka go.
71 Kwangasa okubonyaabonyezebwa; Ndyoke njige amateeka go.
72 Amateeka g'akamwa ko gampoomera nze Okusinga ebitundu eby'ezaabu n'effeeza enkumi n'enkumi.
YODI
73 Engalo zo ze zankola, ze zammumba: Ompe amagezi, njigenga ebyo bye walagira.
74 Abakutya banandabanga ne basanyuka; Kubanga naasuubiranga elugambo kyo.
75 Mmanyi, ai Mukama, ng'emisango gyo gya nsonga, Era nga wambonyaabonya olw'obwesigwa.
76 Nkwegayiridde, ekisa kyo ekirungi kinsanyuse, Ng'ekigambo kyo bwe kiri eri omuddu wo.
77 Okusaasira kwo okulungi kujje gye ndi, mbeerenga omulamu: Kubanga amateeka go ge gansanyusa.
78 Ab'amalala bakwatibwe ensonyi; kubanga bammegga awatali nsonga. Naye naafumiitirizanga ebiragiro byo.
79 Abakutya bankyukire, Era balitegeera bye wategeeza.
80 Omutima gwange gutuukirire mu mateeka go; Nnemenga okukwatibwa ensonyi.
KAFU
81 Emmeeme yange ezirise olw'obulokozi bwo: Naye nsuubira ekigambo kyo.
82 Amaaso gange gakulukuse olw'ekigambo kyo, Nga njogera nti Olinsanyusa ddi?
83 Kubanga nfuuse ng'eddiba eriwanikibwa mu mukka; Naye seerabira mateeka go.
84 Ennaku ez'omuddu wo ziri mmeka? Olituukiriza ddi omusango ku abo abanjigganya?
85 Ab'amalala bansimidde obunnya Abatagoberera mateeka go.
86 Bye walagira byonna bya bwesigwa: Banjigganya awatali nsonga: ggwe onnyambe.
87 Baabulako katono banzikirize ku nsi; Naye ne sireka biragiro byo.
88 Onzuukize ng'ekisa kyo ekirungi bwe kiri; Bwe ntyo bwe nnaakwatanga akamwa ko bye kategeeza.
LAMEDI
89 Emirembe gyonna, ai Mukama, Ekigambo kyo kinyweredde mu ggulu.
90 Obwesigwa bwo bubeerera emirembe gyonna: Wanyweza ensi, n'ebeererawo.
91 Bikyaliwo leero nga bwe walagira; Kubanga ebintu byonna baddu bo.
92 Singa amateeka go si ge gansanyusa, Nandizikiridde bwe nnabonyaabonyezebwa.
93 Seerabirenga biragiro byo ennaku zonna; Kubanga wanzuukiza n'ebyo.
94 Nze ndi wuwo, ondokole; Kubanga naanoonyanga ebiragiro byo.
95 Ababi bannindiridde okunzikiriza; Naye nze naalowoozanga bye wategeeza.
96 Ndabye ebintu byonna ebyatuukirira gye bikoma; Naye ekiragiro kyo kigazi nnyo.
MEMU
97 Amateeka go nga ngaagala! Ago ge nfumiitiriza okuzibya obudde.
98 Bye walagira bingeziwaza okusinga abalabe bange; Kubanga bali wamu nange ennaku zonna.
99 Nnina okutegeera okusinga abayigiriza bange bonna; Kubanga bye wategeeza bye ndowooza.
100 Ntegeera okukira abakadde, Kubanga neekuumanga ebiragiro byo.
101 Naaziyizanga ebigere byange obutatambula mu kkubo ebbi lyonna, Ndyoke nkwatenga ekigambo kyo.
102 Seekooloobyanga kuleka misango gyo; Kubanga ggwe wanjigirizanga.
103 Ebigambo byo nga bimpoomera mu kibuno kyange! Bisinga omubisi gw'enjuki mu kamwa kange!
104 Ebiragiro byo bye binfunya okutegeera: Kyenvudde nkyawa buli kkubo ery'obulimba.
NUUNI
105 Ekigambo kyo ye ttabaaza eri ebigere byange, N'omusana eri ekkubo lyange.
106 Nalayira, era nkikakasizza kino, Nga naakwatanga emisango gyo egy'ensonga.
107 Mbonyaabonyezebwa nnyo; Onzuukize, ai Mukama, ng'ekigambo kyo bwe kiri.
108 Okkirize, nkwegayiridde, ebyo akamwa kange bye kaakuwa, ai Mukama, nga tekaawalirizibwa, Era onjigirizenga emisango gyo.
109 Emmeeme yange eri mu mukono gwange ennaku zonna; Naye seerabira mateeka go.
110 Ababi bantegedde omutego; Naye sikyamanga kuleka biragiro byo.
111 Bye wategeeza mbitutte okuba obusika obutaliggavaawo; Kubanga ebyo bye binsanyusa omutima gwange.
112 Mpese omutima gwange okutuukiriza amateeka go, Emirembe gyonna, okutuusa enkomerero.
SAMEKI
113 Nkyaye abo abalina emyoyo egy'obulimba; Naye amateeka go ge njagala.
114 Ggwe oli kifo kyange kye nneekwekamu, n'engabo yange: Nsuubira ekigambo kyo.
115 Mugende mumbeere wala, mmwe abakozi b'obubi; Ndyoke neekuumeaga Katonda wange bye yalagira.
116 Ompanirire ng'ekigambo kyo bwe kiri, mbeerenga omulamu; Nneme okukwatibwanga ensonyi olw'essuubi lyange.
117 Ggwe ompanirire, nange naabeerangawo mirembe, Era neegenderezanga amateeka go ennaku zonna.
118 Onyoomye abo bonna abakyama okuleka amateeka go; Kubanga obukuusakuusa bwabwe bulimba.
119 Omalawo ababi bonna ab'ensi ng'amasengere: Kyenvudde njagala ebyo bye wategeeza.
120 Omubiri gwange gukankana olw'okukutya; Era ntya emisango gyo.
AYINI
121 Nkoze eby'omusango n'eby'obutuukuivu: Tondekera abo abanjooga.
122 Weeyimirire omuddu wo olw'obulungi: Ab'amalala baleme okunjooganga.
123 Amaaso gange ganzibye olw'obulokozi bwo, N'olw'ekigambo kyo ekituukirivu.
124 Okole omuddu wo ng'okusaasira kwo bwe kuli, Era onjigirizenga amateeka go.
125 Nze ndi muddu wo, ompe okutegeera; Ndyoke mmanye ebyo bye wategeeza.
126 Obudde butuuse Mukama okukola emirimu; Kubanga badibiza amateeka go.
127 Kyenvudde njagala ebyo bye walagira Okusinga ezaabu, weewaawo, okusinga ezaabu ennungi.
128 Kyenvudde ndowooza ebiragiro byo byonna eby'ebigambo byonna nga bya nsonga; Era nkyaye buli kkubo ery'obulimba.
PE
129 Bye wategeeza bya kitalo: Emmeeme yange kyeva ebyekuuma.
130 Ebigambo byo nga bigguliddwawo bireeta omusana; Biwa okutegeera abatalina magezi.
131 Nayasama nnyo akamwa kange ne mpeevuuma; Kubanga nayaayaanira ebyo bye walagira.
132 Onkyukire, onsaasire, Nga bw'oyisa okusaasira abo abaagala erinnya lyo.
133 Oluŋŋamizenga ebigere byange mu kigambo kyo; So obutali butuukirivu bwonna buleme okunfuganga.
134 Onnunule nneme okujoogebwanga abantu: Bwe ntyo bwe nnaakwataaga ebiragiro byo.
135 Oyakize amaaso go omuddu wo; Era onjigirizenga amateeka go.
136 Amaaso gange gakulukuta emigga gy’amazzi, Kubanga tebakwata mateeka go.
TIZADDE
137 Oli mutuukirivu, ai Mukama, N'emisango gyo gya nsonga.
138 Walagira bye wategeeza mu butuukirivu Ne mu bwesigwa ddala ddala.
139 Obuggya bwange bunzikirizza, Kubanga abalabe bange beerabidde ebigambo byo.
140 Ekigambo kyo kirongoofu nnyo; Omuddu wo kyava akyagala.
141 Nze ndi muto, nnyoomebwa: Naye seerabira biragiro byo.
142 Obutuukirivu bwo bwe butuukirivu obw'emirembe gyonna, N'amateeka go ge mazima.
143 Ennaku n'okulumwa bindabye: Naye bye walagira bye binsanyusa.
144 Bye wategeeza bya butuukirivu emirembe gyonna: Ompe okutegeera, nange naabeeranga mulamu.
KOOFU
145 Nkoowodde n'omutima gwange gwonna; ompitabe, ai Mukama: Naakuumanga amateeka go.
146 Nkukoowodde; ondokole, Nange naakwatanga ebyo bye wategeeza.
147 Nakeera emmambya nga tennasala, ne nkoowoola: Nasuubira ebigambo byo.
148 Amaaso gange gaasooka ebisisimuka by'ekiro, Nfumiitirize ekigambo kyo.
149 Owulire eddoboozi lyange ng'ekisa kyo bwe kiri: Onzuukize, ai Mukama, ng'emisango gyo bwe giri:
150 Basembera abagoberera obubi; Bali wala amateeka go.
151 Ggwe oli kumpi, ai Mukama; Ne byonna bye walagira ge mazima.
152 Edda n'edda namanyanga olw'ebyo bye wategeeza, Nga wabinyweza emirembe gyonna.
REESI
153 Olowoozenga okubonaabona kwange, omponye; Kubanga seerabira mateeka go.
154 Ompolereze ensonga yange, onnunule: Onzuukize ng'ekigambo kyo bwe kiri.
155 Obulokozi buba wala ababi; Kubanga tebanoonya mateeka go.
156 Okusaasira kwo okulungi kungi, ai Mukama: Onzuukize ng'emisango gyo bwe giri.
157 Abanjigganya n'abankyawa bangi: Naye seekooloobyanga kuleka bye wategeeza.
158 Nalaba abo abakola eby'enkwe, ne nnakuwala; Kubanga tebakwata kigambo kyo.
159 Olowooze bwe njagala ebiragiro byo: Onzuukize, ai Mukama, ng'ekisa kyo bwe kiri.
160 Ekigambo kyo kyonna kyonna mazima; N'emisango gyo egy'ensonga gyonna gyonna gibeerera emirembe gyonna.
SINI
161 Abalangira banjigganyizza awatali nsonga; Naye omutima gwange gutya nnyo ebigambo byo.
162 Nsanyukira ekigambo kyo, Ng'alaba omunyago omungi.
163 Nkyaye obulimba, mbutamwa; Naye amateeka go ge njagala.
164 Emirundi musanvu buli lunaku nkutendereza; Olw'emisango gyo egy'ensonga.
165 Abaagala amateeka go balina emirembe mingi; So tebaliiko kibeesittaza.
166 Nsuubidde obulokozi bwo, ai Mukama, Era nkoze bye walagira.
167 Emmeeme yange yakwatanga bye wategeeza; Era mbyagala kitalo.
168 Naakwatanga ebiragiro byo n'ebyo bye wategeeza; Kubanga amakubo gange gonna gali mu maaso go.
TAWU
169 Okukaaba kwange kusemberenga mu maaso go, ai Mukama: Ompe okutegeeranga ng'ekigambo kyo bwe kiri.
170 Okwegayirira kwange kujjenga mu maaso go: Omponye ng'ekigambo kyo bwe kiri.
171 Emimwa gyange gyogere ettendo; Kubanga onjigiriza amateeka go.
172 Olulimi lwange luyimbe ku kigambo kyo; Kubanga bye walagira byonna bwe butuukirivu.
173 Omukono gwo gube nga gweteeseteese okunnyamba; Kubanga nneerobozza ebiragiro byo.
174 Njaayaanidde obulokozi bwo, ai Mukama; Era amateeka go ge gansanyusa.
175 Emmeeme yange ebeerenga ennamu, era eneekutenderezanga; N'emisango gyo ginnyambenga.
176 Nakyama ng'endiga ebuze; noonya omuddu wo; Kubanga seerabira bye walagira.


text:
Yoswa
Chapter 14
1 Ne buno bwe busika abaana ba Isiraeri bwe baalya mu nsi ya Kaaani, Eriyazaali kabona, ne Yoswa, omwana wa Nuni, n'emitwe gy'ennyumba eza bakitaabwe ez'ebika eby'abaana ba Isiraeri bwe baabagabira,
2 mu kalulu ak'obusika bwabwe, nga Mukama bwe yalagira mu mukono gwa Musa, eri ebika omwenda n'ekitundu eky'ekika.
3 Kubanga Musa yali ng'agabye obusika obw'ebika bibiri n'ekitundu eky'ekika emitala wa Yoludaani: naye Abaleevi teyabagabira busika mu bo.
4 Kubanga abaana ba Yusufu baali ebika bibiri, Manase ne Efulayimu: ne batabawa mugabo mu nsi Abaleevi, wabula ebibuga eby'okutuulamu, n'ebyalo ebyali biriraanye, ettale ery'okulundiramu ente zaabwe n'ebintu byabwe.
5 Nga Mukama bwe yalagira Musa, abaana ba Isiraeri bwe baakola bwe batyo, ne bagabana ensi.
6 Abaana ba Yuda ne balyoka bajja eri Yoswa mu Girugaali: ne Kalebu, omwana wa Yefune Omukenizi, n'amugamba nti Omanyi ekigambo Mukama kye yagamba Musa ku nze ne ku ggwe mu Kadesubanea.
7 Nali naakamala emyaka amakumi ana. Musa omuweereza wa Mukama bwe yantuma okuva mu Kadesubanea okuketta ensi; ne mmuleetera ebigambo nga bwe kyali mu mutima gwange.
8 Naye baganda bange abaalinnya nange ne basaanuusa omutima gw'abantu: naye nze nagobererera ddala Mukama Katonda wange:
9 Musa n'alayira ku lunaku luli, ng'ayogera nti Mazima ensi gy'olinnyeemu ekigere kyo eriba busika eri ggwe n'eri abaana bo emirembe gyonna, kubanga ogobereredde ddala Mukama Katonda wange.
10 Ne kaakano, laba, Mukama ampangaazizza, nga bwe yayogera, emyaka gino amakumi ana mu etaano, okuva ku biro biri Mukama lwe yakigamba Musa ekigambo ekyo, Isiraeri bwe yatambuliranga mu ddungu: ne kaakano, laba, leero naakamala emyaka kinaana mu etaano.
11 Okutuusa kaakano nnina amaanyi leero nga bwe nnalina ku lunaku luli Musa lwe yantuma: ng'amaanyi gange bwe gaali mu biro biri, amaanyi gange bwe gali kaakano bwe gatyo, okulwana n'okufuluma n'okuyingira.
12 Kale kaakano mpa olusozi luno, Mukama lwe yayogerako ku lunaku luli; kubanga wawulira ku lunaku luli nga Abanaki mwe baali, n'ebibuga ebinene ebiriko ebigo: wozzi Mukama alibeera nange, nange ndibagoba, nga Mukama bwe yayogera.
13 Yoswa n'amusabira omukisa; n'amuwa Kalebu omwana wa Yefune Kebbulooni okuba obusika.
14 Kebbulooni kye lwava lubeera obusika bwa Kalebu omwana wa Yefune Omukenizi, ne kaakano; kubanga yagobererera ddala Mukama Katonda wa Isiraeri.
15 N'erinnya lya Kebbulooni edda lyali Kiriasualuba; Aluba oyo yali mukulu mu Banaki. Ensi n'ewummula okulwana.


text:
2 Ebyomumirembe
Chapter 22
1 Awo abaabeeranga mu Yerusaalemi ne bafuula Akaziya omwana we omuto kabaka mu kifo kye: kubanga ekibiina ky'abasajja abajja n'Abawalabu mu lusiisira baali basse abakulu bonna. Awo Akaziya mutabani wa Yekolaamu kabaka wa Yuda n'afuga.
2 Akaziya yali yaakamaze emyaka amakumi ana mu ebiri bwe yatanula okufuga; n’afugira omwaka gumu mu Yerusaalemi. Ne nnyina erinnya lye yali Asaliya muwala wa Omuli.
3 Era naye n'atambulira mu makubo g'ennyumba ya Akabu: kubanga nnyina ye yamuweereranga okukola obubi.
4 N'akolanga ebyali mu maaso ga Mukama ebibi ng'ennyumba ya Akabu bwe baakolanga: kubanga abo be baamuweereranga, kitaawe ng'amaze okufa, okumuzikiriza.
5 Era yatambulanga ng'okuteesa kwabwe bwe kwali n'agenda ne Yekolaamu mutabani wa Akabu kabaka wa Isiraeri okulwana ne Kazayeeri kabaka w'e Busuuli e Lamosugireyaadi: Abasuuli ne bafumita Yolaamu ekiwundu.
6 Awo n'akomawo okuwonera e Yezuleeri ebiwundu bye baamufumitira e Laama bwe yalwana ne Kazayeeri kabaka w'e Busuuli. Azaliya mutabani wa Yekolaamu kabaka wa Yuda n'aserengeta okulambula Yekolaamu mutabani wa Akabu e Yezuleeri kubanga alwadde:
7 Era okuzikirira kwa Akaziya kwava eri Katonda, kubanga yagenda eri Yolaamu: kubanga bwe yajja, n'agenda ne Yekolaamu eri Yeeku mutabani wa Nimusu Mukama gwe yali afuseeko amafuta okumalawo ennyumba ya Akabu.
8 Awo olwatuuka Yeeku bwe yali ng'akomekkereza omusango ku nnyumba ya Akabu n'asanga abakulu ba Yuda n'abaana ba baganda ba Akaziya nga baweereza Akaziya, n'abatta.
9 N'anoonya Akaziya ne bamukwata, (era yali nga yeekwese mu Samaliya,) ne bamuleeta eri Yeeku ne bamutta; ne bamuziika, kubanga baayogera nti Ye mutabani wa Yekosafaati eyanoonya Mukama n'omutima gwe gwonna. Ennyumba ya Akaziya n'eteba na maanyi okunyweeza obwakabaka.
10 Awo Asaliya nnyina Akaziya bwe yalaba omwana we ng'afudde, n’agolokoka n'azikiriza ezzadde lyonna erya kabaka ery'ennyumba ya Yuda.
11 Naye Yekosabeyaasi muwala wa kabaka n'atwala Yowaasi mutabani wa Akaziya n'amubba n'amuggya mu baana ba kabaka abattibwa, n'amuteeka n'omulezi we, mu kisenge ekisulibwamu. Awo Yekosabeyaasi muwala wa kabaka Yekolaamu muka Yekoyaada kabona, (kubanga yali muganda wa Akaziya,) n'amukweka Asaliya, n'atamutta.
12 Awo n'abeera naye ng'akwekeddwa mu nnyumba ya Mukama n'amala emyaka mukaaga: Asaliya n'afuga ensi.


text:
Zeffaniya
Chapter 1
1 Ekigambo kya Mukama ekyajjira Zeffaniya mutabani wa Kuusi, mutabani wa Gedaliya, mutabani wa Amaliya, mutabani wa Kezeekiya, mu mirembe gya Yosiya mutabani wa Amoni, kabaka wa Yuda.
2 Ndizikiririza ddala byonna okuva ku maaso g'ensi, bw'ayogera Mukama.
3 Ndimalawo omuntu n'ensolo; ndizikiriza ennyonyi ez'omu bbanga n'ebyennyanja ebiri mu nnyanja, n'enkonge wamu n'ababi: era ndimalawo abantu okuva ku maaso g'ensi, bw'ayogera Mukama.
4 Era ndigololera ku Yuda omukono gwange ne ku abo bonna abali mu Yerusaalemi; era ndimalawo ekitundu kya Baali ekifisseewo okuva mu kifo kino, n'erinnya lya Bakemali wamu ne bakabona;
5 n'abo abasinziza eggye ery'omu ggulu ku nnyumba waggulu; n'abo abasinza, abalayirira Mukama nga balayira Malukamu;
6 n'abo abazze ennyuma obutagoberera Mukama; n'abo abatanoonyanga Mukama newakubadde okumubuuza.
7 Bunira awali Mukama Katonda: kubanga olunaku lwa Mukama luli kumpi: kubanga Mukama ategese ssaddaaka, atukuzizza abagenyi be.
8 Awo olulituuka ku lunaku Mukama kw'aliweerayo ssaddaaka ndibonereza abakungu n'abaana ba kabaka n'abo bonna abambadde ebyambalo ebinnaggwanga.
9 Awo ku lunaku olwo ndibonereza abo bonna ababuuka ku mulyango, abajjuza ennyumba ya mukama waabwe ekyejo n'obulimba.
10 Awo ku lunaku luli, bw'ayogera Mukama, walibaawo eddoboozi ery'okuleekaana eriva ku mulyango ogw'ebyennyanja, n'okuwowoggana okuva mu luuyi olw'okubiri, n'okubwatuuka okunene okuva ku nsozi.
11 Muwowoggane, mmwe abali mu Makutesi, kubanga abantu bonna aba Kanani zibasanze: n'abo abeebinikanga ffeeza bazikiridde.
12 Awo olulituuka mu biro ebyo nditaganjula Yerusaalemi n'ettabaaza; era ndibonereza abasajja abatesengezze ebbonda lyabwe, aboogera mu mutima gwabwe nti Mukama talikola bulungi so talikola bubi.
13 N'obugagga bwabwe bulifuuka munyago, n'ennyumba zaabwe matongo; weewaawo, balizimba ennyumba naye tebalizituulamu; era balisimba ensuku ez'emizabbibu naye tebalinywa mwenge gwamu.
14 Olunaku olukulu olwa Mukama luli kumpi, luli kumpi era lwanguwa mangu nnyo, eddoboozi ery'olunaku lwa Mukama; omusajja ow'amaanyi alikaabira eyo ng'aliko obuyinike bungi.
15 Olunaku olwo lunaku lwa busungu, lunaku lwa buyinike n'okulaba ennaku, lunaku lwa kuziikirako n'okulekebwawo, lunaku lwa kizikiza n'ekikome, lunaku lwa bire n’ekizikiza ekikutte,
16 lunaku lwa kkondeere n'okulawa, eri ebibuga ebiriko enkomera n'eri ebigo ebigulumivu.
17 Era ndireeta obuyinike ku bantu, batambule ng'abazibe b'amaaso, kubanga bayonoonye Mukama: n'omusaayi gwabwe gulifukibwa ng'enfuufu, n'omubiri gwabwe ng'obusa.
18 Effeeza yaabwe teriyinza kubawonyeza ku lunaku olw'obusungu bwa Mukama newakubadde ezaabu yaabwe; naye ensi yonna omuliro ogw'obuggya bwe guligyokya: kubanga alimalawo, weewaawo, alimalirawo ddala n'entiisa abo bonna abali mu nsi.


text:
Bya JOB NANTAKIIKA
EBINTU by’omufu bitabudde bannamwandu ne mutabani waabwe era nga ye musika okukkakkana ng’omwana atutte omu ku bannamwandu ku poliisi e Nansana ng’amulanga kweddiza bintu bya kitaawe.
Andrew Kasumba 21, yatutte muka kitaawe Ruth Ninsiima ku poliisi nga kino kyaddiridde Ninsiima okugoba muggyawe Judith Nansubuga mu nju n’ateekamu abapangisa kubanga talian mwana mu bbaabwe.
Poliisi yayise Ninsiima agende ku poliisi n’agaana okulinnyayo era n’eragira Kasumba okuteeka kkufulu ku nnyumba Nansubuga kw’abadde asula ne bassaamu abapangisa. Oluvannyuma lw’abapangisa okutabukira Ninsiima, yagenze ku poliisi n’aggulwako omusango gw’okugezaako okubba ebintu by’omufu ku fayiro nnamba SD/48/06/02/15 kyokka n’ateebwa ku kakalu ka poliisi.
ANDREW KASUMBA ANNYONNYOLA
“Taata Richard Kimera yalwala ne tumutwala mu ddwaaliro e Mulago gye yafiira. Wabula yagenda okulwala nga maama Ninsiima yayawukana dda ne taata kati emyaka 10 nga tebali bonna.
Maama oyo Ninsiima okudda awaka yamalawo ennaku bbiri zokka taata n’afa ne tumutwala e Masaka okumuziika.
Ab’ekikka baatuuza olukiiko ne bampa obuyinza okulabirira ebintu bye naye olwava e Masaka, maama Ninsiima teyad¬dayo gye yali abeera n’atandika okusula ne muggyawe maama Judith Nansubuga.
Ekiseera kyatuuka nga Nansubuga bamuyigganya nnyo n’ava mu nju ennebe n’adda ku mizigo taata gye yaleka . Ekyanzigye enviiri ku mutwe kwe kuwulira nti maama Nansubuga ate ne mu muzigo agobeddwaamu kyokka nga ye yajjanjaba kitaffe.
Nansubuga abadde ne Kimera emyaka 10
Ninsiima yaleese bannyina ne bamenya ekisenge kya taata ne beegabira engoye ebintu byonna ebyabaddemu kyokka ng’abaana tubadde tetunnakola kintu nga kino.
Ekirala Ninsiima yagenda mu kkooti y’e Nabweru n’afuna empapula ezimuwa obuyinza okuddukanya ebintu bya kitaffe. Ekirungi ofiisi ekola ku nsonga z’ebintu by’abafu yalonda abaana basatu okuli Andrew Kasumba, Charity Nandawula ne mukulu Richard Kimera nga ffenna tuva mu bakazi ba njawulo.”
RUTH NINSIIMA YEEWOZEZZAAKO:
Nze mukyala ow’empeta era twakola ffenna okugula ekifo ekyo. Oyo omwana antambulirako baamuzaala bweru era mwana wa kibi. Nze nnina ebizibu bingi munveeko.”
JUDITH NANSUBUGA AJJA ATYA?
“Mmaze n’omugenzi emyaka 10 be ddu naye Katonda teyatuwa baana. Baze bwe yafa Ninsiima n’akomawo mu maka n’amala ebbanga nga tusula fenna mu nju naye yali tampa mirembe. Bwe nakyalako ewaffe okumala ennaku nga bbiri, nagenda okudda ng’amenye ekisenge ky’omugenzi ne beegabira ebintu by’omufu.
Nava mu nnyumba ne nzira mu gumu ku mizigo omugenzi gye yaleka naye ate nagenze okuva ku mulimu ng’akasuse ebintu byange ebweru ng’ataddemu omupangisa nange kwe kubuulirako omusika.”
Omuzigo (ogusooka ku ddyo) mwe baagobye Nansubuga
POLIISI EBIYINGIDDEMU:
Christine Gonza avunaanyizibwa ku nsonga z’amaka ku poliisi e Nansana agambye nti, Ninsiima yatwala empapula nga ziva mu kkooti y’e Nabweru nga zimuwa obuyinza okuddukannya ebintu by’omufu kyokka ne tuzeekengera era twamugguddeko omusango gw’okugezaako okubba ebintu by’omufu era fayiro egenda kuweerezebwa mu


text:
Bya HAFSWA NANKANJA
ENNAKU 26 zokka ze zibulayo, abayizi ba P.7 bakole ebigezo byabwe eby’akamalirizo ebya PLE. Omusomesa wa SST ku Green Hill Academy, Hanifah Nalule akulaze ebinaakuyisa essomo lino.
Gabanya SST mu subjects nnya; (i) English; kino kitegeeza nti olina okusoma n’otegeera ekikuweereddwa. Ekibuuzo kisome emirundi egisoba mu gumu.
(ii) Maths; Ddira ebigambo ebikalubo obisikize n’ebigonvu gy’oli.(Substitute difficult words into simpler words).
(iii) Science; Digest the question/make it simple.
(iv) SST; Interpret the question well before attempting it, relax your mind and use the environment.
Ekibuuzo kigonze okusinziira ku lulimi lwo era okozese ebintu ebikwetoolodde.
EKYOKULABIRAKO
Bwe bakuwa ekibuuzo ekigamba;
Give the significance of irrigation farming.
Kino kisome okyekkaanye enfunda nga bbiri. Oluvannyuma ebigambo ebikalubo ebirimu bigonze ng’okozesa ebirala ebiggyayo amakulu ge gamu. Okugeza; mu kifo kya significance teekawo importance / benefit. Irrigation nakyo kifuule watering crops.
Kino kibeera bwe kiti; give the importance of watering crops. Awo ddamu okisome ng’okozesa ebigambo byo n’ebintu ebitwetoolodde.
Bwe bakubuuza nti; lwaki gavumenti ya Uganda ekola budget. Okufuna answer amangu, sooka weebuuze ggwe kennyini lwaki okola embalirira ku ssente z’oba ozze nazo ku ssomero. Answer z’ofuna era ze zikola ne ku ggwanga lyonna. Enjawulo eri nti mu answer yo teweerabira kuteekamu Uganda.


text:
Mu gimu ku miko gyange gye nzize mpandiika, nabalaga 'ng'obufumbo’ bwa pulezidenti wa FUFA, Moses Magogo ne munnamateeka Kavuma Kabenge bwe butayinza kuwangaala era ensonga gye nalaga eyinza okubatabula zaali nsimbi.
We mpandiikidde bino, ng'abakungu bano bombi kati bye boogera bitandise obutakwatagana ng'era be bayinza okuviirako ttiimu zaffe okufiirwa omukisa gw'okufuna ensimbi okuva mu kkampuni ya 'SuperSport'.
Magogo agamba nti ttiimu 16 ezisambira mu kibinja kya babinywera, buli emu erina okufuna obukadde 27 buli sizoni sso ng'ate Kabenge agamba buli emu erina kufuna obukadde 68. Waliwo ate agali mu nkuubo nga ttiimu ezimu zigamba nti baazisuubiza obukadde18 bwokka.
Embeera eno ejja kuleetawo obuzibu kuba FUFA ne Kabenge si balambulukufu ku nsonga zino nga kirabika waliwo ekikwekeddwa amabega waabwe. Ttiimu nga Vipers ne Victoria University zo zikyeremye okussa emikono ku ndagaano zino kubanga si beetegefu kubeera kitundu ku mivuyo egiringa gino.
Wabula ttiimu zino ebbiri zigamba nti tezirina buzibu na ttiimu ndala kugenda mu maaso kufuna kyonna kye banaaba babawadde. Naye ate Kabenge yeekwasa nti Supersport teyinza kusasula nsimbi nga ttiimu zonna teziweddeyo kussa mikono ku ndagaano. Kino Magogo akiwakanya ng'agamba nti tekirina we kiri mu ndagaano yaabwe. Kati wano omutuufu y’ani?
Nakitegeddeko nga kkampuni ya ttivvi okuva e Tanzania bwe yali esuubizza okuwa ttiimu obukadde 90 buli emu singa baali baweereddwa omukisa okulaga emipiira gya liigi eno mbu naye abakungu ne babalemesa olw'okuba baali tebalina mutemwa gwe bafuna mu ddiiru eno. Kino bwe kiba nga kituufu, olwo tewaba kubuusabuusa nti omululu gwa ssente gugenda kusaanyaawo omupiira gwaffe. Kitalo!
Nsaba ttiimu zaffe zireme kutunuulira kufuna ssente naye beekenneenye ebiri mu ndagaano eno kubanga n’abo abaagala okufuna mu ddiiru eno tebayinza kufunamu nga ttiimu tezisambye mupiira. Muve mu by'okwesaasira musitukiremu mutaase embeera. Abamu ku mmwe ekituufu mukimanyi naye mugezaako kubikkirira kibi.
Kabenge yali yakaligibwa emyaka 11 ng'era FUFA mwe twali ne Magogo ye yakikola kyokka Magogo olwafuuka pulezidenti ne yeefuula n’atandika okukolagana naye nga talina gwe yeebuuzizzaako. Kino kyali kikyamu.
rogersmulindwa43@gmail.com